text:
धरमपुरा गांव ले दू कोस दूरिहा म गांव के गउटिया के गांव दानीटोला हाबे। बारा गांव के अंकालु गउटिया काहत लागे। जेन गांव जावय उहां के लोगन मन मान गवन म कोनो कमी नइ करत रिहिसे। सुनन भर पावे के गउटिया ह अवइया हे किके, ताहने गांव ल तिहार-बार बरोबर संभरा डरे। अंकालु गउटिया घर खेती-खार भरपूर रिहिस तभो ले मेहनत करे बर नइ छोड़िस। नौकर-चाकर मन संग कमाय बर भीड़ जथे। सुभाव ले घलोक छिछढ़ाहा नइ रिहिसे जेन गांव म जाए उहा दान-धरम करय। गांव के भजन किरतन सेवा सटका नाचा गम्मत वाले मन ल उरउती बर दान देवय, गरीबहा मन के रूपिया पइसा ले साहमत करय। गांव के मन घलो ओला देवता बरोबर माने।
अंकालु ह कमईया मन के गजब समनमान करय। दरोगा ह खेत के बनिहार-भूतिहार मन ल बरोबर मजूरी देवे, तभो ले गउटिया अपन मनखुशी बनिहार मन ल रूपिया-पईसा बांटय। कोनो ल बेटी-बेटा बिहाव करे बर त कोनो ल घर बनाय बर। गउटिया ह गांव के लोगन मन ल कहाय कि तुहरे मेहनत के परसादे हमर खेती सिरजत हावे। तुहर मन के साहमत करे म हमला कोनो अखर पैदा नइ होवय।
गउटिया ह धरमपुरा जे पइत आवय ते पइत दरोगा सन सरी गांव ल किंजरे। तेकर पाछू अपन खेत-खार ल देखे बर जावए। दरोगा अउ कमईया मन ऊपर गउटिया ह गजब भरोसा करय। धरमपुरा वाला मन घलोक झुठ-लबारी अउ चोरी चमारी म नइ राहत रिहिन। जइसन राजा तइन परजा बरोबर। गांव के बनिहार मन सो भेट करे के पाछू अपन खेत ल किंजरे बर निकलिस। अपन खेत-खार ल किंजरत-किंजरत वोकर नजर नानकुन लइका उपर पर परिस। लइका हा सियान मन सहिक खेत म नांगर जोतत रिहिस। बड़े नंगरिहा बरोबर सुर लगा के आरा अरा रारा करत भइसा नांगर ल लटलटहा मटासी म फांदे राहय। बारा तेरह बच्छर के रिहिस होही टूरा ह।
गउटिया ह लइका ल कमावत देख के अपन लइक के सुरता करथे। मोर लइका ह तो येकर ले हूसियार हे। फेर ओहा बाहिर के काम ल तो छोड़ घरे के एक ठन आड़ी-काड़ी नइ टारय। अपने काम ल घर के नौकर मन करा करवाथे। गउटिया हा मनेमन गुने लागथे- मोर लइका हर तो काम बूता कोति थोरको धियान नइ करे। अतेक चिज सब के सरेखा कइसे करही। गउटिया ल बक खाय देखत दरोग ह पुछते का गुनत हव बड़े गउटिया। गउटिया किथे- कुछू नइ दरोगा गुनत रेहेवं कि ये लइका ह नान्हे उमर म घर के बुता म अपन दाई-ददा के थेभा हे अउ एक ठन मोरो लइका हे जोन ह कोनो काम बर चेत नइ करे। दरोगा किथे काबर ठटठा करथव बड़े गउटिया तुहर घर के लइका अउ काम करही। अरे गरीबहा बनिहार-भुतिहार घर के लइका मन काम बुता ल करथे। गउटिया घर के लइका मन थोहरे कमाथे। छोटे गउटिया तो बड़का भाग धरके तुहर घर अवतरे हे। गउटिया किथे बड़का भाग धरके दुनिया म आए हे दरोगा फेर अपनो ल चेत करे बर लागथे। सबर दिन एके नइ होवे। ककरो भाग ले पथरा ह घलो सोना हो जथे अउ सोना ला पथरा होवत देरी नइ लागे। दरोगा किथे केहे बर सिरतोन बात ल काहत हव बड़े गउटिया फेर तुहर असन सुजानी सियान घर के लइका ह कइसे भला गलत रद्दा म रेंगही। गउटिया किथे- मोर बात ह घर के बाहिर राज म चलथेे दरोगा फेर घर भितरी नइ चले। गउटनीन के आगू तो मोर एक नइ चले। महतारी बेटा मिलके मोर बात ल काट देथे। समे के राहते कुछू न कुछू उदीम करे परही दरोगा। दरोगा किथे- बने केहेव बड़े गउटिया मोर कोनो काम परही त आरो करिहव। तुहर बर मै का सरी गांव जीव होम देबो। गउटिया ह मनेमन गुनिस अउ किथे मउका परे म जरूर तुमन ल सोरियाहू दरोगा फेर अब गांव कोति चले जाए।
खार तनि ले गांव म अइस। गांव वाले मन इहंचे चार पाहर रात ल बिताले गउटिया किके गजब गेलौली करिस। गउटिया हा नइ लागे नइ लागे काहते रिहिस, फेर गांव वाल अउ दरोगा के जोजियाई म चार पाहर रात रूके बर तियार होगे। दिन बुड़ताहा दरोगा घर के दरोगिन ह तसमई, सोहारी रांध डरिस। धकर-लकर जेवन तको तिपो डरिस। दरोगा ह गउटिया बर पाठ-पिढ़हा मड़ा के बियारी करे बर बइठाइस। थारी के तसमई अउ सोहारी ल देख के गउटिया किथे काबर अतेक डमडम करे वो दरोगिन। जउन तुहर हड़िया म रोजे चुरथे तिही ल रांधे रिते। याहा का तीन तेल के जेवन बना डरे। दरोगिन किथे हमर तो सियान गवार कोनो नइये, न मइके म न अउ ससुरार म, तूही ल दूनो डहर के सियान जानथवं बड़े गउटिया, बेटी काहस चाहे बहु, रिस झन करव। आवा झपकुन बियारी करव नितो जुड़ा जही। गउटिया ह दरोगा अउ दरोगिन के मया ल देखके मगन होके जेवन ल उसइस। दूये कांवरा मुहं म लेगे पाय रिहिस के गावं के दून-चार झीन माई लोगिन मन साग धर के आगे। दरोगिन ल मलिया ल धरावत किथे। ये लेवा हमरो घर के साग चिखा देवा गउटिया ला। कोनो मछरी, कोनो ह मुनगा बरी, कोनो मुरई भाठा। बड़े गउटिया ह उकर मन के मया ल देख के जेवन खाये बिगर अघागे। तभो ले कोनो ल निरास नइ करीस अउ सबो घर के साग ल चिखीस।
गउटिया हा बियारी करके उठिस अउ माची म बइठिस। बाड़ा ले बाहिर के भाखा ल ओरखत गउटिया ह दरोगा ल किथे कस दरोगा आज गांव म का होवथे। नाचा गम्मत कस आरो मिलथे। दरोगा किथे बने गम पावत हव बड़े गउटिया तुहर आय के उच्छाह म सब गम्मतिहा मन सकलाय हे अउ नाचा पेखन के तियारी करत हे। गउटिया घलो नाचा गम्मत के सउखिया रिहिस। नाचा के नाव सुन के चोंगी पियत दरोगा दूनो बइठगे गुड़ी म। गउटिया के पहुचते बजगरी मन एक ताल ठोकिस ताहन बीच म रोक के गउटिया के गांव कोति ले सम्मान करके असीस लिन अउ ताहन सुरू होगे नाचा। पहावत बेरा ल देखत नचकार मन जादा ठटठा दिल्लगी के गोठबात अउ गीद ल उरका के सुरू करिस गम्मत 'सुखियारÓ।
हांसी दिल्लगी ले भरे गम्मत म बड़े घर के टूरा ह कइसे सुख म रइके घलो बिगड़ते अउ गरीब घर के लइका मन कइसे घर के सियानी पागा ल नानपन म थामहे के बल करथे। इही गम्मत म सुखियार लइका हा घर के कइसे-कइसे दुरगति करथे। अपन सुख बर ददा के सिराय के बाद घर के खेतीखार ल बेच के साहर म बसगे। गांव के खेती-खार मन म बड़का-बड़का कारखाना बनगे। ओकर खेत के कमइया किसान मन खेत म कारखाना के बने ले बेकार होगे हे। दिन दूबर होगे। दाना-दाना बर लुलवाय ल होगे। कतको गांव के लोगन मन अपन घर दुवार ल छोड़के आन राज म रोजी मजूरी करे बर जावत हे। गम्मत म खेत के सिराय ले का-का दुख परही गांव के मन ल इही ल देखावत राहय नाचा वाला मन ह।
गम्मतेच म अइसन लइका मन ल सोज रद्दा म लाने के उपाय घलोक बताइस। घर संसार ल सुघ्घर चलाये के, बाप ददा के पाय धन दौलत ल सिलहोय के बड़ सुंदर गम्मत बनाय रिहिसे धरमपुरा साज वाला मन ह। नाचा गम्मत देख के गउटिया संसो म परगे काबर के गउटिया तो सोचत रिहिसे के मोर लइका ह सुखियार हे कब कमाय बर सिखिही फेर गांव के लोगन मन तो गउटिया ले अऊ आगू के दिन गुनत रिहिस कि गउटिया के नइ रेहे ले किसान मन के का गत होही। गम्मत देखे ले गउटिया के संसो अउ बाढ़गे फेर गम्मत के जउन आखरी होइस तइसन मोरे घर के किस्सा ह सिरावे इही गुनत गम्मतिहा मन के गुनगान करिस। गम्मत के किस्सा तो गउटियच के उपर माड़े रिहिस।
गउटिया ह गांव वाला मन के नाचा-गम्मत के उदीम ल समझगे कि येमन मोला मोर टूरा के गति अउ भविस के अनहोनी ले आरो करय हे। दरोगा ल किथे कस दरोगा इही गियान ल मोला ओतके बेरा खेत म नी बता देते, अतेक डमडम करे का जरूवत रिहिसे। दरोगा किथे- हमन अतके गुनी नइ हावन बड़े गउटिया जेन तोला गियान देबो। तै हमर गांव के नान्हे लइका मन ल चेतलग होवत देखके छोटे गउटिया बर बड़ संसो करे ते पाय के हमू मन ल संसो होइस कि तुहर पाछू हमर का हाल होही। हमन अपन कोति ले तोला किबो काहत रेहेन फेर तुहर आगू नइ केहे सकेन अउ ये उदीम करेन, हमर सो काही गलती होइस होही त माफी देहू। हमर मन के अतके मंसा हे कि तुहरे असन छोटे गउटिया के घलो हमर ऊपर किरपा बने राहय। तुहरे परसादे तो हमर जिनगी चलथे गउटिया। खेत रही त हमर मन के रोजी-रोटी चलत रही। खेत सिराही ततो हमु मन सिरा जबो। तुहर राहत ले तो कोनो संसो नइ हे फेर। गउटिया किथे फेर का दरोगा? दरोगा किथे आजकाल के दाउ, गउटिया मन अपन गांव-गांव के खेती-खार ल बेच के कारखाना-फेकटरी बनावत हे। ओमन ह, खेती तो हमन करन नहीं त खेत ल राख के का करबो किके गांव के खेत ल बेचथे अउ साहर म जाके बड़का घर अउ दुकान बना के सेठ बन जाथे।
कोनो-कोनो मन तो खेते म कारखाना लगावत हे। ऊंकर कारखाना के धुंगिया म हमर तो जिनगी खुवार हो जही। तुहर ददा अउ तुहर पाहरो म तो निसफिकर रेहेन फेर छोटे गउटिया के पाहरो कोन जनी हमर का होही इही बात के हमन संसो हे बड़े गउटिया। गउटिया हा धरमपुरा वाला मन के पीरा ला सुन के किथे कि मोर पीरा ले तुहर पीरा ह जबर हे। मैं अपन जियत ले तुहर उपर दुख नइ आवन देववं। अउ फेर मोर उपर भरोसा राखव मैं जाय के पहिली तुहर पीरा ला सदा बर हर के जाहूं। जिये मरे के गोठ ल सुन के सबो के मुंह रोनमुहां होगे। गोठे-गोठ म गजब बेरा तको होगे रिहिसे। गउटिया हा गांव वाले मन के मुंह ल देख के थोकुन हांसी-दिल्लगी के गोठ सुरूवईस। रोवासी के बेरा ल हांसी के ठिहा बनाके समझइस के संसो झन करा, गउटिया के जुबान म भरोसा करव। मोला बिदा देवव काबर कि सबो झीन काम बुता वाला मनखे। बिहनिया के अगोरा करिहां त जाय के बेर चूक जही। बड़े फजर ले गउटिया ल अपन गांव जाना हे अउ गांव वाला मन अपन-अपन बुता म किके सबो झीन सुते बर गिन।
बड़े फजर ले धरमपुरा ले निकले अंकालु गउटिया ह मंझन के होवत ले अपन घर अमरगे। जाते साठ टूरा के आरो लिस। ओकर तो निंद नइ उमचे रिहिसे। गउटनीन ल हूत पारिस के टूरा ल उठा कतेक बेरा ले सुते रिही। गउटनीन उलटा गउटिया ला हूरसे बरन किथे मोर राजा बेटा ल बनिहार-भुतिहार जाने हस का। का बड़े बिहनिया ले उठ के नांगर फांदही। उठही अपन बेरा म। गउटिया किथे बनिहार होवे चाहे मालिक बने बेरा म उठे ले देह बने रिथे वो। काम बूता ल नइ करतिस ते झन करतिस, बिहनिया ले तो उठ जातिस। असल किबे त तिही ह टूरा ल अऊ बिगाड़त हस गउटनीन। गउटनीन के एड़ी के रिस तरवा म चड़गे। फुनफुनावत टूरा ल उठाईस। टूरा घलोक अपन दाई उपर गे रिहिसे। उठते साठ कोने काबर उठाथस किके बगियागे। गउटिया के आदत ह दूनो झन ले अलगे रिहिसे। गउटिया हा टूरा ल कभू कड़ा जुबान नइ बोलत रिहिस अउ न गउटनीन ला। जेन मान सम्मान बाहिर म गउटिया के हाबे वोइसन घर म नइ हे, घर के मन ओला धरमात्म, घरफूकिया के डाहसना देथे। गउटिया ह टूरा ल सोझियाए बर अउ गउटनीन के चेत चघाय बर धरमपुरा के गम्मतिहा मन के टिरिक म चलिस।
लोग लइका घर दुवार धन दउलत के संसो फिकर ले अपन मन ल दूरिहा के गउटिया घलोक मनमतंगा होगे। बिहनिया ले नहा खोर के पितांबरी ओढ़हे दुवार म आसन लगाय राहय। जउन भी ओकर दुवारी आवे मांगे बर ओला मनमरजी दान देवय। जेन मांगे तिही ल दे देवय। कोनो धान मागे त बोरा भर धान धरा देवय। कोनो रूपिया पइसा मांगे तव चार के चालिस दे देवय। गांव-गांव म मंदिर देवाला बनवाय बर अपन घर के जमा सबो रूपिया ल लुटाए लगिस। गउटनीन के तो बुधे हरागे आजकाल गउटिया ल का होगे हे। दान धरम तो करे फेर सोच बिचार के करय। पुरखा के कमई ल बेवहर कर बगरावत हे। काहीं चिज के हिसाब नइ राखत हे, अइसन म कतेक दिन ले पुरही पुरखा के जमीन जहीजाद ह।
अतको म टूरा के चेत नइ आइस। तब गउटिया किथे मोर खेत के मालिक उही जेन हा खेत ल कमाही। गांव-गांव मुनादी करइस अउ अपन नाव के खेत मन के लिखा-पढ़ी कराय के सुरू कर दिस। लिखा-पढ़ी म लिखाय कि जेन ह मोर खोती ल बोही-कमाही तिही ह ओकर मालिक होही, अउ वो खेत ल कोनो ह कभू कहू ल बेच नइ सके। बेचे के उदीम करही त सबे खेत-खार ह दानधरम के काम म सऊंपा जही। जइसे गउटिया के लिखा-पढ़ी के सोर उड़ीस ओकर खेत बोवइया, बारा के बारा गांव के कमइया मन अपन-अपन ले मे बोथवं मे बोथवं किके गउटिया करा आय के सुरू होगे। गउटिया घलोक राजी खुसी ले अपन खेत के कागत ल बनिहार मन ल देवत जावए। गउटिया के अइसन चरितर ल देख के गउटनीन बरजथे फेर गउटिया एको नइ सुने। अब तो ओकर घर के सबो नौकर-चाकर मन घलोक अब खेती-खार वाला होगे। घर के काम बुता करे बर बुता करइया के अंकाल परगे। गउटनीन ह गउटिया उपर रिस झर्रा झर्रा के घर के काम ल करे। ओकर टूरा रई-रई के काम बर अपन दाई ल रेरी पारे। पानी दे पसीया दे। कुरता ल हेर पनही लान दे। अब महतारी-बेटा के घलोक खिबीड़-खाबड़ माते के सुरू होगे। गउटिया तो पहिलीच के अपन काम ल करे, नौकर-चाकर के जाय ले कोनो अखर नइ होइस। अपन पुरखौती खेती के सरेखा के संसो तो गउटिया ला घलोक रिहिसे फेर औलाद ह पुरखा के जहीजाद के सरेखा करय इही उदीम म सबे खेती किसानी के दाव खेले हे। गांव वाले मन उपर तको भरोसा हे ते पाय के अतेक बड़ उदीम ल करे हावय।
खेती ह गउटिया के न दाउ के अउ न दरोगा के, ये तो जेन कमाही तेकर होही। अइसन विचार के मनखे दुनिया म बिरले अवतरथे। गउटिया के घर परिवार के खुसियाली बर गउटिया के मयारू किसान मन देव धामी म अरजी करथे। गउटनीन अउ ओकर टूरा के अब चेत आगे रिहिस फेर गउटिया के फैसला तो अटल के वो कही दिस तेन ल करथे। अब गउटिया के टूरा अउ गउटनीन तको खेत कमाय के जोंगिस। बिहनिया ले उठे अउ गांवे के खेत म कुछू काहीं काम करके आवे अउ वो खेत ल अपन नाम करे बर गउटिया ल कहाय। तब गउटिया किहिस कि वो खेत म पहिली तै अन उपजा अउ वो अन्न ल लान तभे खेत ह तोर होही। खेत के मेड़ खुंदे भर ले थोरे तुहर नाव म खेत चढ़ाहूं। खेत के लालच म गउटिया के टूरा अब दिन भर खेत म पछीना ओगरा के बूता करे बर लगगे। अब गउटनीन के समझ म आगे के गउटिया ह बने करत हे लइका ला समझाये बर। ओकरे भल बर तो गउटिया हर काहय मिही ह ओकर एको बात ल फत नइ परन देवत रेहेवं। मोरे सोहबत म लइका ह अतेक पान सुखियार अउ ढीटठाहा होय हे।
गउटिया के सुखियार लइका ह अब अपन बोय अन्न के बीजा ल जामत देख के मेहनत करे म जोन सुख मिलथे तेल ल जान डरिस। जेन सुख बइठे-बइठे खाय म हे तेकर ले केऊ गुना आगर सुख अपन मेहनत के फर ल देखे म होथे। गउटिया के लइका ह अपन बाप ल किथे मोला मेहनत के मोल समझ आगे हे। अतका बात ल सुन के गउटिया ह बड़ खुस हो जथे। फेर एक मन म सोचथे कहू ये हा लोभ के मारे तो नइ काहत होही। येकरो परछो ले बर परही। गउटिया ह अपन टूरा ल किथे- मोर ददा ह माने तोर बबा ह हमर खेत म हंडा गड़िया के राखे हाबे फेर कोन जनी कोन गांव कोन डीह कोन खार म होही ते। तै ओला खोज लानबे तभे मैं मानहू कि तै मेहनत के मोल ल जान डारे हाबस। अतका ल सुन के लइका किथे- ददा हंडा तो सबो खेती म गढ़े हे फेर ओमा मेहनत करके सिरजाये बर परथे। खेती करके पछीना ओकराये बर परथे तब जाके ओ गढ़े धन हा बाहिर आथे। गउटिया हा अपन लइका अउ गउटनीन के बदले बेवहार ल देख के मगन होगे। गउटिया के गति बनगे किके जब गांव के लोगन मन ल आरो होथे, अपन-अपन कागत-पुरजा धर के गउटिया के खेती के हक पाय रिथे तेला लहुटाय बर आथे। बनिहार-भुतिहार मन किथे गउटिया अब हमन ल ये कागत के जरूरत नइ हे, छोटे गउटिया हा घलोक तुहरे असन भलमानस हे, हम ओकर हक ल मार के अपन लोग लइका के मुंह म चारा नइ डारन, हमन ल जोन मेहनत के मोल मिलथे उही म हमन राजी खुसी ले हाबन। गउटिया ह गांव वाले मन के बात ल सुन के खेत के कागत ल राखिस अउ धरमपुरा के दरोगा संग नाचकार मन ल आसीस दिस जेकर मन के देखाय गम्मत ले वो ह अपन सुखियार बेटा ल कमईया अउ हूसियार बना डरिस। मोर कहिनी पूरगे अउ दार-भात चूरगे।


c: text/html

text:
छत्तीसगढ़ के मुखिया ल लोगन मन चाऊर वाले बाबा के नाव ले जाने, काबर के ओकर करज ह नेक रिहिसे। गरीब-बनिहार मनके पीरा ल समझे अउ मलहम तको लगावे। गरीब मन ला एक रूपिया दू रूपिया किलो म चाऊर देके सरकार ह गरीब के हितवा तो बनके फेर ओकर ये कारज ह अब लोगन के समझ म आवथाबे के ये चुनई जीत के सत्ता पायके पैतरा रिहिसे। काबर के चाऊर कांड के तको फरीफरकत होगे। चुनई के उरकते गरीब के रासन कारड कटागे। सत्यापान अउ जांच के नाव लेके गरीब मन अपन काम-बुता ल छोड़के सरकारी दफ्तर के चकर काटत हाबे। जब रासन कारड ल काटेच बर रिहिसे तव चुनई के आगू धकाधक बनईस काबर?
किसान ह घलोक कम धोखा नइ खइस, बपरा मन करजा ले लेके आन बछर ले आगर खेती म रूपिया लगईस। जेकर कर जादा भुइया नइये तेनो मन पर के खेत ल रेगहा-अधिया म लेके खेती करिन। जेन मन खेती ल रेगहा-अधिया या फेर खेत बनिहार भरोसा कमवात रिहिसे तनो मन बने जिकर करके खेती म पछीना ओगार के गाड़ा-गाड़ा धान लुइस। अब सोसायटी म धान बेचे के बखत अइस तव पंजीयन अउ अक्कड़ म दस कोंटल के करारी होगे। अक्कड़ म दस कोंटल का हिसाब लगागे सरकार ह अतके धान ल खरीदे के घोसना करे हाबे तेन ल उही मन जाने। एक डहर तो सरकारे ह सेखी मारत हाबे के ये पइत किसान मनके पैदावार बाढ़हे हाबे। जब सरकार कर आकड़ा हाबे के किसान मन के ओतकेच रकबा म फसल के पैदावार बढ़िस। त फेर अक्कड़ पाछु दसे कोंटल तय करना का बने बात आय।
जेकर उपर सरकार ल कड़ा कार्यवाही करना चाही ओकरे कोति हुकारू भर देथे। पऊर साल किसान मनके कतको ठऊर के धान ह माड़े-माड़े जरई धर लिस, कतको धान पानी बरसात म परे रिहिसे। सरेखा करे बर चेत नइ करिस। कतकोन राईस मिल वाला मन चाऊर जमा नइ करिस। जमा करिस तेने मन गिनहा। अइसन राईस मिल वाला मन ल सरकार नोटिस भर देवथे। काहते भर हाबे कार्रवाही करे जाही फेर कब करही तेन ल उही मन जाने। गरीब, किसान अउ बनिहार उपर कार्यवाही करे बखत एको घड़ी सोचय नहीं, न सरकार सोचे न अफसर, अपने मन मुताबिक फइसला सुना देथे। देखव न अब धान खरीदी के मामला ल किसान मन ले ओतके धान खरीदत हाबे जतकाके ओमन करजा करे हाबे, माने किसान मनके बेचे धान ह ओकर खातु-कचरा के पुरती हो जही। अब किसान मन ये गुनान म हाबे के आगू के निस्तारी कइसे चलही। काबर के किसान मन करा रूपिया के पेड़वा नइये जेला टोरके अपन अटाला चलाही। बर-बिहाव करे के हाबे, नोनी-बाबू बर कपड़ा ओनहा, घर-दुवार ल चतवारे के हाबे, लइका ल पढ़ाना-लिखाना हाबे। सबो बर कोरी-कोरी रूपिया लागही। सरकारे सोचे कोरी भर के धान म किसान कइसे खरचा चलाही। आखिर म ओमन ला दलाल अउ कोचिया के दुवारी म जायेच बर तो परही।
* जयंत साहू*

robotstxt: allowed

filter: keep


text:
विशेष
में जिंदा हों साहब मोला मकान दिलवा दो..!
लोक सुराज म एक युवक ह लगाए हे आवेदन
गरियाबंद. गरियाबंद जिला मा सरकारी अधिकारी मन के लापरवाही के खामियाजा एक युवक ल भुगतना पड़त हे। दरअसल इहां जिंदा मनखे ल सरकारी कागज म मरे घोषित कर दे गे हे। अब युवक खुद ल जिंदा साबित करे बर दर-ब-दर भटके बर मजबूर हे। थके हारे मनखे ह अब अपन जीयत होए के अर्जी लोक सुराज म लगाए हे। ओखर कहना हे कि वोला सरकारी काजग मा मरे बताए गे हे। इखर सेति ओला प्रधानमंत्री आवास नई मिलत हे।
मामला हरे मुंगीया पंचायत के आश्रित गांव कुर्मी बासा के जिहां 41 साल के मनखे धनसाय यादव आज सरकारी दफ्तर म भटके बर मजूबर हे। काबर कि सरकारी कागज ह बतात हे कि धनसाय ह मर चुके हे। ओखर सामने सबसे बड़े चुनौती इही हे कि खुद ल कईसे जिंदा साबित करे। खुद ल जिंदा हों ऐ बताए बर धनसाय ह गांव म लगे लोक सुराज दल के पास पहुंचिस। बात ल सुनके साहब मन के घलो माथा चकरा गे। पहिली को ओला पगला किहीस। फेर बाद म सरकारी कागज पतरी ला देखिस तब यकीन करिस।
धनसाय बताथे कि प्रधानमंत्री आवास के काजग म ओला मर गे हे कहिके बताए हे। चार दिन पहिली ओ कागज ल देखिस त ओला ऐ बात के पता चलिस। तभे दउड़े-दउड़े सुराज दल म आवेदन दे बर अईस। देखे जाए तो ए ह सरकारी अधिकारी अऊ कर्मचारी मन के लापरवाही आए। फेर सवाल ऐ उठथे कि आखिर जिंदा आदमी ल मरे घोषित करे के जिम्मेदार कोन हावय। ए बात के अभी पता नई चले हे। वईसे ऐ कागज ला पंचायत सचिव हा जनपद पंचायत में भेजथे । सरपंच भूपेशचंद्र नायक बताथे कि साल 2015 म नवा कागज बनाए गे रिहिस। ओ बखत धनसाय के नाम हा 93 नम्बर में रिहिस हे। एकर बाद कब वोला मरे बता दिस ए नई जानत हव।। ऐति बर ए बात के पता जनपद कार्यालय मा लगिस तो इहों हड़कंप मच गे। तब जाके कागज के माटी ल साफ करिस अऊ कंप्यूटर ला देखिस त धनसाय ल जीवित बताए गिस। अब मझगांव म 13 मार्च के जम्मो कागज पतर के निपटारा होही त धनसाय के ऐ समस्या ह सुलझ सकथ हे।


text:
आज डोकरी हा आधा झऊंहा गोबर ल पाइस ताहन लकर धकर घर आगे। कभु काल तो पाथे। झऊंहा ल बाहिर मे खपल के अछरा म पछीना ल पोछत भितर म खुसरिस। एक कुरिया के घर वहू बिन कपाट सकरी के। खटिया उधे रिहीस तेला गिराके बइठीस। थकहा जांगर एक सांहस हकन के सुरताइस।
उठीस त मुंधियार हो गे रिहीस। चिमनी बार के आगी सिपचइस अउ अपन पुरती भात ल रांध घला डरीस। एक परोसना खाके आधा ल बासी बोर के खटिया म ढ़लंगे। डोकरी सुते सुते मने मन गुनंथें- कब तक अइसने जिनगी चलही ? दिन दुकाल के बेरा म कहां के बनी भुती मिलही। खेत खार परिया परगे। बुड़हत काल मे का खंती के ढेला उकलही ?
सिरतोन बात ताय दिन दुकाल म सबेच ल तो काम चाही। असाढ़ म एक पानी के गिरे ले सबो झन धान ल बो डरीस। फेर आय असाढ़ म पानी निटोर दिस। बिन पानी के धान पान घलो खेत खार म आखी निटोर दिस। पानी बिन सबो के खेत सुखागे।
फेर बड़े दाउ कुंवा बोर वाला ये गांव भर म उहीच भर गाड़ा गाड़ा धान लुइस। गांव के मन इही आसरा म रिहीस के दाउ घर बाड़ही मांग के चार महीना के भुख मरी ल काट लेबो अउ फेर साल के धान होही तेमा बड़े दाउ के चुकारा कर देबो। धीरे धीरे सबो के किसान के कोठी अटागे।
सबो किसान एक दिन सुनता करके बड़े दाउ करा बाड़ही मांगे बर गीस। हाथ जोर के सबो झन बिनती करिस- मालिक हमर घर म एको बीजा चाउंर नइहे थोर बहुत साहमत करवं, हमरो फसल होही ताहन लहुटा देबो। बड़े दाउ ह तो निचट जिछुट्टा निकलीस। गजब कलप डरीस। तभो ले दुच्छा के दुच्छा लहुटा दिस।
सबो गारी बखाना देवत ओकर घर ले निकलगे। जाही तिहा अपन खटिया म जोर के लेगही रोगहा ह अतेक धन दउलत ल अपन मुड़ेसा म जोरे बइठे हे। सियान मन तो कले चुप रइगे। जवान मन अतलंगहा होथे। जवानी जोसियागे। दाउ ह सोन के थारी म खाथे अउ गांव वाला मन के खाय बर दाना नसीब नइ होवथे।
चार झन टूरा मन दाउ ले तंगागे। मांगे म नइ मिले त नंगाय ल परही अइसे बिचार लगाके रातकुन कुलुप अंधियार मे बड़े दाउ के बाड़ा म घुसरगे। दाउ के जोगासन म माड़े कुची ल धरिस अउ तिजउरी ल खोल के एक मोटरा सोने सोन के मोहर ल गठियाइस अउ पल्ला निकलगे।
ओइलत खानी तो कोनो गम नइ पइस फेर भागे के बेरा पाहरादार मन देख डरीस। बाड़ा भर चोर चोर किहीके हो हल्ला होगे।
चोरहा मन भागत भागत गोबर्हिन डोकरी के घर म लुकागे। येती बर दाउ के लठैत मन गांव भर म बगरगे। घरो घर तलासी सुरु होगे। येती बर इकर मन के जी थरथरागे पकड़ा जबो त मोहर जही अउ हमर मन के जान घलो जाही। उकर खुसूर फुसूर बड़बड़ाइ म सुकवारो डोकरी के निंद उमचगे। कोन कोन हव रे कइके हुत पारथे। चारो झन टूरा मन डोकरी के पांव म गिरगे। सबो बात ल फोरिहा के बताइस।
डोकरी ल चोरहा टूरा मन उपर दया आगे। डोकरी किथे- मैं ह तहू मन ल बचाहू अउ ये मोहर ल घलो फेर मोर एक ठन सरत हे। चोरहा मन पुछिस का सरत हे। डोकरी किथे- पकड़ाहू त मै अउ बांच जाहू त ये मोहर ल गांव भर म बाट देहूं। चारो झन डोकरी के सरत ल मान के मोहर ल डोकरी ल धरा के अपन अपन घर कोती टरक दिस। मुंदराहा होइस ताहन डोकरी ह मोहर के गठरी ल परवा म टांग के झऊंहा धरिस अउ निकलगे अपन बुता म।
पहरेदार मन डोकरी ल सियनहिन ए कहिके कांहि नइ किहीस। डोकरी ह झउंहा भर गोबर बिन के आगे। घर के परवा म खोचाय मोहर ल गोबर म गिलिया के सइत दिस। वोतके बेरा बड़े दाउ के लठियारा मन घलो-घरो घर तलासी लेवत डोकरी घर आगे।
सबो समान ल छिही बिही करके खोजिन फेर नइ पाइस। लठियार मन के जाय के बाद डोकरी अपन बूता म लगगे। गिलीयाए गोबर ल धरके ओरी ओरी बियारा के भाड़ी म छेना थोप डरिस। चोरहा टूरा मन सोचते रइगे। मोहर काहां गायप होगे। मोहर कहू जाय फेर उकर तो जीव बांचगे। बड़े दाउ ह अपन पहरेदार मन ल खिसयावत घर लहुटगे। अउ फैसला करिस- मोहर ह गांव म काकरो घर नइ मिलीस फेर मोहर गांव ले बाहिर गे नइहे। धरे होही त देख देख के थोरे जिही। जिये बर चाउर दार बिसाय ल परही। कब तक बेचे बर नइ निकलही। गांव के बाहिर पहेरा लगा दव अवइया जवइया सबके तलासी करे बर।
येती बर छेना सुखाइस ताहन गोबरहिन डोकरी ह अपन सरत के मुताबिक एकक ठन छेना गांव भर म बांट दिस। छेना देके बेरा डोकरी ह कान म फुसुर फुसुर करे। बड़े दाउ ह डोकरी ल छेना बाटत देखिस फेर वो का जानय कि छेना के भितरी म मोहर भरा हे तेला। गांव के मन मोहर बेचे बर बजार जाय अउ ए बात के पहरेदार मन घला गम नइ पाइस। वो मन सोचे छेना बेचे बर बजार जाथे।
अइसन सियानी मति ले गांव भर बर दार चाउर के जुगाड़ होगे। चोरहा मन के संगे संग गांव वाले मन घलो डोकरी के अक्कल ले अपन जीव बचा लिस। एक ठन बुराइ ले गांव भर के भलाइ होगे। अब अवइया असाढ़ के आवत ले जिनगी चल जही। गोबर्हिन डोकरी जेकर माथा म दिन भर गोबर छबड़ाय राहय ओकर मति ल तो देख, दरिदरिन कस दिखे फेर गांव भर के दरिदरी ल दुरिहा दिस। गांव के मन डोकरी के जय जय गइस अउ दिन दुकाल ले निसफिकीर होगे।


text:
तंत्र-मंत्र ल बिना सोचे-समझे अउ जांचे-परखे अंधविश्वास काबर कह दिए जाथे? आखिर अंधविश्वास के परिभाषा आय का? बिना परीक्षण करे कोनो भी जिनिस ऊपर भरोसा करना ल ही तो अंधविश्वास कहे जाथे ना? मोर प्रश्न हे- का विज्ञान ह आज तक अइसन कोनो विधि के आविष्कार करे हे, जेकर द्वारा दैवीय शक्ति मन के मात्रा या प्रतिशत ल नापे जा सकय? नहीं त फेर दैवीय शक्ति ल मंत्र के माध्यम ले लोगन तक पहुंचाए के बुता ल अंधविश्वास कइसे कहे जावत हे?
असल म मंत्र ह माध्यम के काम करथे। जइसे बिजली के द्वारा जलने वाला बल्ब 'पॉवर हाउसÓ या बिजली उत्पादन केंद्र ले आए तार म समाए शक्ति के सम्पर्क म आथे त वो बल्ब ह जगमगा के जल जाथे। उही किसम तंत्र-मंत्र घलो म स्वतंत्र रूप ले कोनो शक्ति नइ राहय, फेर जब वो कोनो साधक द्वारा दैवीय साधना ले प्राप्त शक्ति के संपर्क म आथे, त लोककल्याण के भावना प्रेरित मनखे बर अमरित कस हो जाथे। भभूत म, ताबीज म, या माला-मुंदरी म स्वतंत्र रूप ले कोनो शक्ति नइ राहय, फेर जइसे बल्ब ह बिजली-शक्ति के सम्पर्क म आए ले जगजगा उठथे, तइसने अइसन जम्मो किसम के जिनिस ह सिद्ध साधक के सम्पर्क म आके लोक कल्याणकारी बन जाथे।
ग्रह-नक्षत्र मन के घलो अइसने अपन-अपन महत्व हे। इहू मन बेरा-बेरा म अपन अच्छा या बुरा प्रभाव ले लोगन ल अपन उपस्थिति के अनुभव करावत रहिथें। एकर मन के प्रभाव ले बांचे खातिर रत्न आदि धारण करे जाथे, वोकरो बड़ महत्व हे। फेर ये सबला सही जगा अउ सही रूप म पहिने या धारण करे जाना चाही। जइसे महंगा ले महंगा टेलीविजन ह घलो बिना एंटीना के चकचक ले साफ-सुथरा नइ दिखय, तइसने कतकों बेर कोनो ग्रह के प्रभाव ह हमन ल पूर्ण रूप ले नइ मिल पावय, तब वो ग्रह ले संबंधित रत्न हमर बर एंटिना के भूमिका निभाथे। ए रत्न मन म कई किसम के रोग-राई ठीक करे के घलोक गुण होथे।
असल म ये तंत्र-मंत्र, ज्योतिष आदि ल कोनो चमत्कार के भावना ले देखने वाला मन ठगाथें, या उनला वइसन संतुष्टि नइ मिलय जइसन उन चाहत रहिथें। अइसन किसम के ये जम्मो जिनिस मनला घलोक चिकित्सा के एक विधि माने जाना चाही, वोकर ले जादा अउ कुछू नहीं। जइसे चिकित्सा के अबड़ अकन विधि हे, तेमा के एक ठन विधि इहू आय, बस अतके। औषधि म प्राकृतिक जिनिस मन शक्ति ले रोग के प्रवृत्ति के अनुसार उपयोग करके ठीक करे जाथे, वइसने दैवीय शक्ति के माध्यम ले घलो कोनो भी किसम के तकलीफ मनला बने करे जाथे। आध्यात्मिक या कहिन दैवीय शक्ति के सबले बड़े गुन ये आय के ए हर मानसिक सुख अउ शांति के घलोक व्यवस्था करथे, जबकि औषधि मन के माध्यम ले अइसन सुख-शांति के व्यवस्था नइ करे जा सकय।
दाई-बबा मन के अनुभव के खजाना ल हमन घरेलू नुस्खा के रूप म घलोक जानथन। वइसने जड़ी-बूटी के रूप म हमर इहां आयुर्वेदिक चिकित्सा के जेन चलन हे, वो सब बहुते महत्व के हे। अपन तीर-तखार म बगरे जिनिस म कम से कम खर्चा म बड़े ले बड़े तकलीफ के निदान हो जाथे। मोला लागथे, ए देश के अइसन जम्मो पारंपरिक चिकित्सा पद्धति के उही मन बुराई करथें या वोकर संबंध म अफवाह फैलाथें, जे मन दवाई माफिया के षडयंत्र जाल म उलझे या फंसे होथें। इहू बात सोला आना सच हे, कतकों झन मन आज ये दैवीय शक्ति के दुरूपयोग करत हें। वोला लूटे के, ठगे के या कोनो ल प्रताडि़त करे के बुता करत हें। ए सब बर कोनो व्यक्ति दोषी हो सकथे, शक्ति के महत्व ह नहीं।
ये आध्यात्मिक या दैवीय पद्धति ले चिकित्सा करे म कतकों झन ल सफलता नइ मिलय, त वोकर दू कारण होथे। एक, ईलाज करने वाला के पूर्ण सिद्ध नइ होना, अउ दूसर- स्वयं मरीज के द्वारा वो सब परहेज अउ नियम कायदा के पूरा नइ करना। दैवीय शक्ति ले संबंधित जम्मो जिनिस ल जाने या समझे के खातिर खुद वो प्रक्रिया ल पूरा करना परथे। काबर ते ये हर अनुभव जन्य ज्ञान के क्षेत्र आय। जेन एला अनुभव करथे, सिरिफ उही एकर बारे म जान सकथे। दुरिहा ले बइठ के कल्पना करने वाला एकर बारे म कुछू नइ जान सकय। जइसे कोनो विश्व विद्यालय के डिग्री पाए खातिर एक प्रक्रिया विशेष ल खुद पूरा करना होथे। परीक्षा आदि के कठोरता ल खुद नाहके बर लागथे, तइसने ये दैवीय शक्ति ल जाने, पहचाने या देखे खातिर एक विशेष प्रक्रिया, जेला सरल बोलचाल म साधना या सिद्धी कही देथन, वोला खुद ल पूरा करना परथे।
सुशील भोले
संस्थापक, आदि धर्म सभा
54/191, डॉ. बघेल गली,
संजय नगर (टिकरापारा) रायपुर (छ. ग.)-492001
मो. 98269 92811, 79747 25684


text:
कृषि मंत्री ह लीन अधिकारी मन के बैठक
रायपुर, 15 मई 2018। छत्तीसगढ म खाद्य प्रसंस्करण म आधारित उद्योग मन के स्थापना बर विस्तृत कार्य योजना बनाय जाही। कृषि मंत्री श्री बृजमोहन अग्रवाल के अध्यक्षता म आज इहां आयोजित बैठक म खाद्य प्रसंस्करण इकाई मन के स्थापना के मूलभूत जरूरत मन के कई ठन पहलु मन उपर विस्तार ले चर्चा के बाद ये निर्णय लेहे गीस। बैठक म राज्य शासन के वाणिज्य अउ उद्योग विभाग, कृषि, उद्यानिकी, मंडी बोर्ड अउ खाद्य प्रसंस्करण ले जुड़े उद्यमी सामिल होइन।
बैठक म उद्यमी मन ह कहिन कि खाद्य प्रसंस्करण इकाई स्थापित करे बर प्रारंभिक तैयारी करना जरूरी हे, ताकि इकाई मन सुचारू रूप ले चलत रहय। उमन सुझाव दीन के सबले पहिली कृषि अऊ उद्यानिकी के जल्दी खराब झन होवय अइसे उत्पाद मन के खेती वाले क्षेत्र मन के चयन करे जाए। ए क्षेत्र मन के किसान मन ल प्रोसेसिंग ले जादा फायदा देहे वाला अऊ उपयोगी किस्म मन के खेती करे बर प्रोत्साहित करे जाए। ए किस्म मन के खेती बर कार्य योजना बनाए जाना चाही, ताकि प्रोसेसिंग यूनिट बर जरूरी उत्पाद मन के आवक जरूरत के मुताबिक हर दिन अऊ हर महिना निरंतर बने रहय। प्रोसेसिंग यूनिट बर उत्पाद मन के निरंतरता जरूरी होथे। एक संग बड़े मात्रा म उपज होए ले किसान मन ल नुकसान होथे। प्रोसेसिंग के शुरूआती प्रक्रिया बर कोल्ड स्टोरेज अऊ रेफ्रिजरेटर के व्यवस्था होनी चाही।


text:
का कहिबे संगी, फ़ेर कहे बिगर
नई रहे सकंव। छोट-मोठ मनखे रहितिस त अभी तक ले जेल भीतरी होतिस अऊ ओखर जमानत
लेवइया घलो नई मिलतिस। तेखरे सेती कहिथे न छोटे चोर ह चोर होथे अउ बड़े चोर ल साव कहिथे।
अइसनहे हमर छत्तीसगढ मा होवत हे। छुट्टा घुमत हे हमर गांव-गंवई के बहिनी मन के गरभचोर डॉक्टर मन। गरभासय कांड के गए बछर जून के महीना मा भंडाफ़ोड़ होए रहीस। मीडिया म
घलो चार दिन भारी हल्ला-गुल्ला मचिस। तहां
ते आज तक काहीं सोर-खोर नईए। सरकार ह डॉक्टर मन के कमेटी बनाईस। कमेटी
ह जांच करही तहां गरभचोर डाक्टर मन ला थाना अउ जेल मा धांधबो कहिन।
9 झिन डॉक्टर
मन के लायसेंस ला निलंबित करीस अउ एक हफ़्ता मा ऊंखर मन के लायसेंस के निलंबन ला खतम
कर दिस। जाओं फ़ेर काटव पीटव और धकाधक पैसा कौड़ी झोर के गंवइहा मरीज ला नंगरा करव,
ऊंखर खेती-खार ला बेचवाओ। ईंखर मन के नर्सिंग होम
वईसनहे चलत हे जैइसन पहीले चलत रहिस। कोनो रोक टोक नइए, दूनो डउकी-डउका डॉक्टर
हे, दोनो झिन के लायलेंस ल थोरे जप्ती कर दिही। इंखर मन के धंधा चलत रही भेले जेन बहिनी मन के गरभ निकाले रहिस तौन मन पीरा मा मरत रहाय। शरीर के संग पैसा कौड़ी के घलो नकसान होगे। आठ महीना होगे, ईंखर उपर कोनो कारवाही नई होना संदेह
के कारज बनत हे।
का करबे संगी कहेच
ला लागथे। डॉक्टर
मन के काम मनखे के बीमारी दूर करना हे। भगवान के पाछू डॉक्टर मन ल जीव
परान बचईया देंवता मानथे। अपन परान ल ऊंखर हाथ मा संऊप के आंखी ला मूंद देथे। मरीज
बांचगे त डॉक्टर के जय-जय अऊ मरगे त भगवान ल दोस। डॉक्टरी जैइसे
सेवा ल घलो धंधा बना डारिन। गाँव-गाँव मा
मितानिन मन ला फ़ोकट म मोबाईल फ़ोन बांटिस।अऊ कमीसन के धंधा अइसन चलाईस के खल-खल के गांव भर के बहिनी मन के गरभासय ला निकाल के फ़ेंक
डारिस अऊ ऊंखर स्मार्ट कार्ड के जम्मो रुपिया पैसा ल चुहक डारिस। मरीज मन के पैइसा
ल फ़र्जी तरीका ले निकाल डारिस। अउ फ़र्जी काम करईया डॉक्टर मन उपर कोनो अपराध दर्ज नई
होईस।
जेन पइसा ल डॉक्टर मन हड़पिस
तौन पईसा हमर आम जनता के पैइसा हे। जौन टैक्स हम सरकार ला देथन तौन पईसा हे। काखरो
ददा घर के बांटा नईए। आम जनता के पैइसा के खुले आम चोरी ए, समझबे त सोज्झे डकैती आए।
जम्मो ह सरकारी अस्पताल के डॉक्टर मन के मिली भगत के बिना नई हो सकय। जम्मो ब्लॉक के
बीएमओ मन जानथे, काखर अस्पताल म काए होवत हे तेला। फ़ेर पैइसा पा के उहु मन आंखी ला
मुंद देथे। सरकारी अस्पताल मा मरीज मन के कोनो सुनइया नईए, कोनो जगा डाक्टर मिल जथे त दवई नई मिलय। दवई मिल जाही त डॉक्टर नई मिलय। करही
त काय करही गरीब मनखे ह।
सरकारी अस्पताल के
डॉक्टर मन पराईवेट अस्पताल डहर मरीज ल जोंग देथे। सरकारी अस्पताल मा बने ईलाज नई होए
कहिके पराईवेट अस्पताल मा मरीज मन जाथे त ऊंहां खुन पेसाब के जांच करईया ले लेके मेडिकल
तक जम्मो मन के कमीसन बंधे हे। गरभासय कांड के डॉक्टर मन ह त फ़र्जी आपरेसन करके पैईसा
ला निकालिन फ़ेर सहर के एक झिन बड़े डॉक्टर ह ईंखर मन के बबा-ददा निकलगे।
ए डॉक्टर ह त बिन आपरेसन करे, बिन सुजी दवई दिए गरीब मन के स्मार्ट
कार्ड के पैईसा ला चोरा के भाग गे। तेखर आरो अभी तक ले पुलिस ह नई पाए हे। हाय पैइसा, हाय पैइसा लगे हे ए मन ला। कोन जानी ईंखर मन उपर कब कार्यवाही जेखर ले गरीब
गुरबा मन ला नियाव मिलही। का कहिब ग, करलई हे, फ़ेर कहे बिगर रहे नई सकंव।


text:
रायपुर, 13 मार्च 2018। मुख्यमंत्री डॉ. रमन सिंह ह राजधानी रायपुर स्थित डॉ. भीमराव अंबेडकर अस्पताल अऊ क्षेत्रीय कैंसर संस्थान ल सर्वश्रेष्ठ काम बर दू राष्ट्रीय पुरस्कार मिले म खुशी प्रकट करे हें अऊ एखर बर अस्पताल प्रबंधन अउ कैंसर संस्थान के सबो अधिकारी मन, डॉक्टर मन अऊ कर्मचारी मन ल बधाई दीन।
राजधानी रायपुर स्थित राज्य सरकार के क्षेत्रीय कैंसर संस्थान ल कैंसर के गुणवत्तापूर्ण उपचार बर देश के सर्वश्रेष्ठ संस्थान के रूप म नई दिल्ली म ए महिना के 10 तारीक के दिन आयोजित समारोह म सम्मानित करे गीस। क्षेत्रीय कैंसर संस्थान ल ‘स्कॉच अवार्ड, स्वस्थ भारत गोल्ड’ पुरस्कार प्रदान करे गए हे। देश ह सामाजिक, आर्थिक, स्वच्छता, अर्थव्यवस्था अऊ स्वास्थ्य प्रबंधन क्षेत्र के आंकलन करइया संस्था स्कॉच ग्रुप कोति ले आयोजित ‘स्कॉच स्वस्थ भारत अवार्ड 2018’ समारोह म ये वाले पुरस्कार प्रदान करे गीस।
मुख्यमंत्री ले आज बिहनिया इहां ऊंखर निवास कार्यालय म संचालक चिकित्सा शिक्षा डॉ. ए.के. चंद्राकर अऊ क्षेत्रीय कैंसर संस्थान रायपुर के डायरेक्टर डॉ. विवेक चौधरी ह सौजन्य मुलाकात करके ओ मन ल ए उपलब्धि के जानकारी दीन। उमन ये घलोक बताइन कि डॉ. अंबेडकर अस्पताल ल हास्पिटल वेस्ट मेनेजमेंट के सर्वश्रेष्ठ काम बर देश के सर्वश्रेष्ठ पचास स्वस्थ भारत प्रोजेक्ट के अवार्ड ‘स्कॉच आर्डर ऑफ मेरिट’ ले सम्मानित करे गए हे।
डॉ. सिंह ह ए उपलब्धि बर डॉ. भीमराव अंबेडकर मेमोरियल अस्पताल अऊ क्षेत्रीय कैंसर संस्थान के डॉक्टर मन, अधिकारी मन अऊ पूरा टीम के सराहना करत कहिन कि संस्थान के पूरा टीम ह समर्पण अऊ लगन के संग मरीज मन के सेवा के अनुकरणीय उदाहरण प्रस्तुत करे हें। उमन कहिन कि रायपुर के ए संस्थान म कैंसर के इलाज बर मुंबई अऊ नई दिल्ली के संस्थान जइसे सुविधा हवय। कैंसर के इलाज बर ये मध्य भारत के सर्वश्रेष्ठ संस्थान हे। जऊन ल कैंसर के इलाज बर अत्याधुनिक मशीन मन ले सुसज्जित करे गए हे। इहां के विशेषज्ञ सेवाभाव के संग मरीज मन के इलाज करत हे।
अंबेडकर अस्पताल अऊ क्षेत्रीय कैंसर संस्थान ल मिलिस दू राष्ट्रीय पुरस्कार
रायपुर, 13 मार्च 2018। मुख्यमंत्री डॉ. रमन सिंह ह राजधानी रायपुर स्थित डॉ. भीमराव अंबेडकर अस्पताल अऊ क्षेत्रीय कैंसर संस्थान ल सर्वश्रेष्ठ काम बर दू राष्ट्रीय पुरस्कार मिले म खुशी प्रकट करे हें अऊ एखर बर अस्पताल प्रबंधन अउ कैंसर संस्थान के सबो अधिकारी मन, डॉक्टर मन अऊ कर्मचारी मन ल बधाई दीन।


text:
ये गोठ आय गांव वाला मन के। पंछी ह जिव ले जाय, अउ खवइया मन ल मिठावय निंही। मंगूल उप्पर मुसीबत परे रहय, ओखर मन के बात ह मांटी मं मिलगे। फेर तभ्भो ले मन के कोंनहा ले कोनों कहय, मंगलू के मुसीबत के दिन ह कभू बूड़बे करही।
अइसन रिहिस मंगलू के जिनगी। मन ह मरगे रिहिस। ओखर इच्छा पूर होयके बेरा ह अबले नइ आय। ओला दिन रात इही लगन रहय। अपने बात ल गुनय, पूरब के अकास ह जब पिरथी के ओरा मं झकझक ले अंजोर भरही त नवा जिनगी फेर पनपही। बेरा उये पांखी फूल बन जाथे, फेर मंगलू के मन के पांखी कभू नइ उघरे पाय। एह भगवान के शराप होवय नइ त तकदीर के फेर।
एक दिन बिहिनिया ले गांव के मनखे मन बड़ जोर सोर ले गोठियावत रहयं। गजब होगे ! गजब होगेगा !! मंगलू ह अपन कुरिया के नीचू के हिस्सा मं चरनदास नांव के चमरा ल भारा मं दे दिस। ये चमरा ह सरकार तरफ ले हमर गांव मं कुकरी पोसही। राम राम, ये अन्धेर। कोंन जाही गा ओखर कुरिया ? ब्राम्हन पारा मं चमरा ल खुसेर लिस। कोनों छुआछूत के भेद ल नइ मानिस ओहा। घर मं मोटियारी बहिनी बिहाव बर बइठे हवय, काली कोन राजी होही ओखर घर भात खाय बर ? मनखे उप्पर दुख परथे, फेर अपन धरम करम ल त बरकाय बर लागथे।
समाज वाला मनके गोठ ये रिहिस। फेर कोनों एला नइ बूझिन के मंगलू ह काबर अइसन करिस ? ओह अपन गिरे बेरा के नाथ ल खींचे बर अइसन रद्दा मां चलिस, मोर हिन्ता होही अइसन ओह नइ पहिली सोचिस अउ नइ अब। अपन गिरस्ती ल कइसनों चलाय बर ओला इही रद्दा दीखिस।
मंगलू के घर ह टूटत रहय। कब जमाना के घर अब ले ओकर मरम्मत नइ होय रिहिस। पहिली जब बने दिन रिहिस त अपन घर ला भारा मं उठाय के ओला जरूरत नइ रिहिस। फेर अब ओहा गुनै के नीचू के हिस्सा ल किराया मं उठा दूहूं। थोर बहुत भारा आही त ओखर हुलुपुटु जरूरत ह निकरबे करही। हमन उप्पर के हिस्सा मं गुजर बसर कर लेबोन।
इही गुन के मंगलू ह एक कागज रोगन ले लिखके दुआरी मं चटका दे रिहिस के मकान भारा मं खाली हावय। फेर कतको किरायादर मन आइन अउ झांक झूक के रेंग दिन। कतको झिन घर ल देखके कहयं के दे मकान ह गिराउक असन लागथे, कोन ह अपन जीव ल जोखिम उठाही।
आय घला सैंतुक घर मं गजब सीड निकरै। अइसे लगथे के एक दू पानी मं एकर ओर सोर नइ मिलय, कभू भरभर ले गिर परही।


text:
हमर देस मा तिहार मनाये के गजब सऊँक .सब्बो किसिम के तिहार ला हमन जुरमिल के मनाथन .तमाम जातपातधरम-सम्प्रदाय के तिहार मन ला एकजुट होके मनाये के कारन सांप्रदायिक सदभाव अउ एकता के नाम मा हमर दुनिया में अलगेच पहिचान हे . तिहार मनाये बिना हमर बासी-भात तको हजम नई होवय.तिहार मनाये के सऊँक मा हमन प्रगतिसील होगेन .बिदेस के तिहारो ल नई छोड़न .भूमंडलीकरन के जमाना मा नवा पीढ़ी हर "वेलेन्टाइन -तिहार" मनाये बर पगलागे."वेलेन्टाइन -तिहार" मया करइया जोड़ा के बिदेसी तिहार आय .एमा पुलिस संग रेस-टीप खेल के अपन मया ला जग-जाहिर करे के पवित्र भावना कूट कूट के भरे रहिथे.कभू कभू तो कुटकुट ले मार घला खाना पड़थे तिही पाय के ये तिहार मा बरा,सोंहारी ,ठेठरी ,खुरमी बनाय - खाय के परम्परा नई रहय.रद्दा साफ मिलगे तो कोनहों -कोनहों मन अपन जोड़ी -संगवारी ला चीन-देस के आनीबानी के नुन्छुर्रा चीजबस के भोग लगाथें. ये भोग दीखे में गेंगरवा साहीं दिखथे .पताल के लाल लाल झोर डार के येखर रंग ला घला लाल कर डारथें .कोन्हों-कोन्हों भोग अंगाकर रोटी साहीं घला दिखथे फेर अंगाकर जैसे वोमा दम नई रहाय ."वेलेन्टाइन -तिहार" हमर देस मा नवा नवा आये हे.
जुन्ना बिदेसी तिहार मा "अप्रैल फूल के तिहार" हमर देस मा अप्रैल महिना के पहली तारीख के मनाये जाथे ." अप्रैल फूल के तिहार" के माई-भुइयां के बारे में कोन्हों बिद्वान मन इंगलैंड बताथे तो कोन्हों मन फ़्रांस देस बताथे .हमला येखर माई -भुइयां से का लेने देना.बिदेसी तिहार हे तो सगा बरोबर मन सम्मान तो मिलबे करही . ये तिहार मा लोगन मन ला बुद्धू बनाये जाथे .पहिली के जमाना मा मोबाइल-टेलीफोन नई रहिस तब बैरंग लिफाफा मा कोरा कागद भेज के बुद्धू बनाना ,झुठ्हा समाचार दे के हलकान करना,जीयत मनखे के मरे के झुठ्हा खबर दे के परिसान करना ,नौकरी लगे के झुठ्हा खबर देना ,अइसन कई प्रकार के हरकत करके तिहार के मजा लूटे जात रहिस .यहू तिहार मा पकवान बनाय-खाय के रिवाज नई हे . जुन्ना बिदेसी तिहार होये के कारन अप्रैल फूल के महक साल भर बगरे रहिथे .चपरासी मन बाबू ला,बाबू मन साहेब ला,साहेब मन बड़े साहेब ला ,बड़े साहेब मन, अउ बड़े साहेब ला बुद्धू बनावत हे .एखर महक के बिना न भासन लिखे जा सकथे,न पढ़े जा सकथे .कश्मीर ले कन्याकुमारी तक,अटक ले कटक तक अप्रैल फूल के महमही महसूस करे जा सकथे .बुरा लगे के बाद भी बुरा नई मानना,मामूली बात नोहय. "बुद्धू बनात हे " जान के भी चुप्पेचाप रहिना सहनसीलता के निसानी आय . अप्रैल फूल के तिहार अपन दुःख पाके दूसर ला सुख देना के संदेस देथे कि अपन सुख बर दूसर ला दुःख देना के समर्थन करथे , ये रहस्य अभीन ले सुलझे नई हे .खैर,तिहार ला तिहार के नजर मा देखना चाही तब्भे मजा आही.
मजा लूटना,जिनगी मा आनंद लाना तिहार के खास लच्छन होथे . चार दिन के जिनगी मा कतिक टेंसन पालबो.इही सोच के हम हर दिन तिहार मनाये के बहाना खोजत रहिथन .पाछू हफ्ता मा आस्ट्रेलिया संग किरकेट में जीते के मजा लूटेन,फेर पाकिस्तान संग जीत के मजा ला देवारी अउ होली बरोबर बड़का तिहार मनायेन .फटाका फूटिन, बैंड-बाजा संग जुलूस निकलिन,मिठाई बाटिन,मिठाई खाइन .१ अरब २१ करोड़ मनखे ला कोन खुसी दे सकथे ? मनखे ल अपन खुसी के रद्दा ला खुद निकालना पड़थे . आज अप्रैल फूल हे ,काली किरकेट फायनल के बड़का तिहार रही .फटाका ,मिठाई के जुगाड़ करलव .अपन देस के बड़का जीत बर गाड़ा-गाड़ा भर सुभकामना....
----अरुण कुमार निगम


text:
जूड़ के दिन के उतरती रहय। केतकी के पांव भारी होगे अउ अब नवा फिकर होगे। मंगलू ल जइसन छेवारी के दिन ह लकठावत जावय। मंगलू के परान ह सुखात जाय। ‘मंगना के घर मं सेंध’ कहां त पेट भरे पुरती कमइ नइ अउ छेवारी के खर्चा। होनी त आय। एमा कखरो काय जोर हे।
हमर डहर जनम के बखत अड़बड़ नेग जोग होथे। पहिली गर्भवास के सतवां महीना मं सधौरी होथे। सात किसिम के खाय के जिनिस ल गरभौतिन ला खवाय जाथे। ओखर पाछू कुटुम के माइ लोगन मन खाथें। उही दिन गरभौतिन के मइके ले मोंटरा आथे। ओमा ओन्हा, गहना अउ रुपिया आथे। इही ला ‘सधौरी’ कइथें।
लइका अवतरे के तीन दिन पाछू छेवरिया ल पियेबर दवइ बूटी, मिंझरा पानी ल हड़िया मां घर के आगी मां अउटांथें। इही ल ‘कांके’ पानी कइथें। येला छेवारी ह पीथे अऊ गांव के माइ लोगन मन घला पियेबर आथें। ये सब नेंगहा काम ल ननंद करथे। एला ‘कांके मढ़ौनी’ कइथें। छेबरिया ल जोन दवइ देय जाथे ओला ‘ओसहा’ कइथें। दूसर माइ लोगन बर खाय ल देथें ओला ‘ढूढी’ कइथें। मोगरा बड़ उच्छाह मां डोलत रहय अउ ‘सधोरी’ ल गावत रहय –
महला मां ठाढ़े बलम जी
अपन रनिया मानावन हो
रानी पीलौ मधु पीपर
होरिल बर दूध आहै हों
कइसे के पियउ करु त करायर
अउ झर कायर हो
कपुर बरन मोर दांत
पीपर कइसे पियंव हो
जो रानी तैं पीपर नइ पीबे
मधु पीपर नइ पीबे
त कर लेहूं दूसर बिहाव
ओहिच पीहै पीपर हो
पीर के झार ह पहर भर
मधु के दुइ पहर हो
सउती के झार जनम भर
सेजरी बंटौतिन हो
कंचन कटोरा उठावव
पी लेहूं मधु पीपर हो


text:
आज हमन पाकिस्तान के पेसावर ले केऊ कोस दुरिहा म हाबन तभो ले सैनिक स्कूल म होय आतंकी हमला म मरे 132 झिन लइका मनला सुरता करेच भर म आंखी डबडबा जथे तब सोचव तो भला उकर दाई-ददा उपर का बितत होही। टी.बी. म देखत बखत सबे लइका के परवार वाले मन इहिच गारी बखाना देवत रिहिसे के हतियारा हो नाननान लोई कस कोरा के लइका मन ल मार डरेव। तुहर बल म कीरा परत रिहिसे तव हमी मन ल मार डरे रितेव। जेकर पीरा तिही ल जनाथे तभे तो किथे न लोई ल टोर के आगू नारे ल पुदक देतेव।
ये हमला के जुमेदारी पाकिस्तान के तालिबानी संगठन ‘तहरीक-ए-तालिबान’ ले हावय। स्कूल म ये आतंकी मन 132 लइका मारे हावय, उहू लइका मन उहां के सैनिक मन के रिहिन हाबे। आतंकी मन बैर म सैनिक स्कूल म हमला करिस के इहां सैनिक के लइका मन पढ़थे। सैनिके मन के सेती हमर बुता सिद्ध नइ परे, हमर संगी मन ल मारथे तव उकरो बाल बच्चा ल मारबोन किके नेत के सैनिक स्कूल म हमला करिस। ये मन अतेक निरदई होगे के जेखर कोनो कसूर नइये तेनो मन ल मार के डनगा दिस। अइसन मनखे ल नरक म तको ठऊर नइ मिले। ओकर मनके जे होही तेन तो होबे करही फेर पाक सरकार ल तको सोचे के आए। इही आतंकी मनला तो ओमन खुदे सह देथे। सरी दुनियां जानथे के पाकिस्तान ह इही आतंकी मनके बल म गरजथे। पाकिस्तान के आधा सेना तो तालिबानी मनके हितवा-मितवा आए। पर के बल म गरजइया के आज का हाल होइसे सरी दुनिया देख तको डरिस। दुख के बेरा म कखरो बुरई करना बने बात नोहे फेर अइसन घटना ले तो चेत आना चाही के पर कुआं खनबे तेने म एक दिन खुदे झपाबे।


text:
मोर माथा बड़ दिन ले चिथियाये रिहिसे। आखिर गनपति ल पहिली पूजा के आशीष काबर दे दिये गिस? न तो वो कार्तिक ले बड़े ये, न दुनिया ल किंजर के आये वाला प्रतियोगिता म बने गतर के दुनिया ल घूमे हे? बस दुनिया के जगा म अपन दाई-ददा के परिक्रमा करके उंकर आगू म बइठ गे। तभो ले उही ल पहिली पूजा के वरदान?
मोला भोलेनाथ ऊपर खिसियानी लागय। अइसे जनावय के कार्तिक संग अन्याय होए हे। एकरे सेती कार्तिक ह रिसा के कैलाश ल छोड़ के दक्षिण भारत आगे रिहिसि हावय। महादेव-पार्वती वोला गजब मनाईन तभो ले दक्षिण ल नइ छोडि़स।
अब जब थोक-बहुत गुने-समझे के लाइक होए हावन त समझ म आवत हे के गनपति ल पहिली पूजा के वरदान काबर मिलिस?
दूनों भाई के बीच जेन शरत होए रिहिसे तेकर मुताबिक जेन पहिली दुनिया (पृथ्वी) ल किंजर के आ जाही वोही ल पहिली पूजा के वरदान मिलही। कार्तिक बलशाली रिहिसे, वोकर वाहन मयूर घलोक तेज रफ्तार म उडिय़ाने वाला, फेर गणेश के सवारी तो मुसवा बपरा। वो कइसे दुनिया ल किंजर के आतीस?
फेर गनपति रिहिस तेज बुद्धि अउ तर्क शक्ति वाला। वोला ये बात के जानकारी रिहिस हवय के महतारी ल घलोक पृथ्वी के रूप माने जाथे। एकरे सेती वो अपन महतारी-ददा के परिक्रमा करके उंकर आगू म आके बइठ गे।
भोलेनाथ एकरे सेती गनपति ल पहिली पूजा के वरदान दे दिस। असल म ये ह ज्ञान के महत्व ल बताये के बात आय, के ज्ञान अउ तर्क के स्थान सबले ऊपर हे। जेकर जगा ज्ञान अउ तर्क शक्ति हे वोकर स्थान सबले ऊपर हे। उही ह विघ्न विनाशक माने हर समस्या के समाधान करने वाला घलो हो सकथे, जेकर जगा ज्ञान हे, तर्क शक्ति हे।
सुशील भोले
54-191, डॉ. बघेल गली,
संजय नगर (टिकरापारा) रायपुर (छ.ग.)
मोबा. नं. 080853-05931, 098269-92811


text:
छत्तीसगढ़ी कविता के भंडार के श्रीवृद्धि म गंडई के साहित्यकार डा. पीसीलाल यादव के घलो बड़ योगदान हवय। बालसाहित्य के छोड़े अभी तक उंकर कविता के पांच ठन संघरा छप के आगे हें - मोर गाँव के कोरा (2003), सुरता के सुतरी (2009), काम बर उरा परसाद बर पूरा (गजल संग्रह-2012), पिरकी ह घाव होगे (2015)अउ महिनत म मोती मिलय (2016)। पीसीलाल यादवजी के गीत के एक - एक सब्द मन मया - पीरित के रंग म बुड़े हवय। मया - पीरित के अनभो तो सबो मनखे करथें, फेर साहित्यकार मन आने मनखे ले जादा संवेदनसील होथें, ओकरे सेती ओमन चुप रहे नई सकें अउ अपन जिनगी के अनभो ल कागद म उतार लेथें। यादवजी जब सुरता के सुतरी म एक घांव अरझथे त, सरलग अरझथे जाथे अउ अइसे अरझथे कि वोहा निकले नई पाय। कवि ह निकले उदीम घलो नई करंय। अब सवाल उठथे काकर सुरता ? ये सुरता मयारूक भर के नोहे। ये सुरता आय गांव के, पीपर के छांव के, गली - खोर के, अमराई, भाठा, पटपर, चिरई - चुरगुन, खेत - खार, रूख - राई, तरिया, नदिया अउ ओ हर जिनिस के जेमा कवि के बालपन के स्मृति बसे हे।
साहित्य के इतिहास ल देखन त नायक - नायिका बर कई ठन प्रतीक अउ उपमान रूढ़ हे जइसे चंदा - चकोर, फूल - भौंरा, मेघ -चातक, सुरूज - कमल। यादवजी मन ये पंरपरागत प्रतीक अउ उपमान मन ल अपन गीत म बउरेच हें, संगेसंग नवा प्रतीक अउ उपमान घलो खोजे हें -
ÓÓ मया तोर लटके हे गर के फाँसी कस।
मन ल मिलायेंव नून अऊ बासी कस।।ÓÓ
(सुरता के सुतरी,पृष्ठ -04)
यादवजी अपन गीत म जउन मया के गोठ करथें, ओहा आरूग मया ए। ओमा वासना के नांव तक नई हे। कवि ह मया के सार्थकता, मन ले मन के जुरे ल मानथें -
ÓÓ गाड़ी के जुड़ा सुमेला जोता।
मन ले हे मन के नता गोता।।ÓÓ (मोर गाँव के कोरा, पृष्ठ-41 )
गीत म लोकजीवन ले जुड़े ठेठ छत्तीसगढ़ी सब्द के बउरे ले छत्तीसगढ़ी लोकसंस्कृति जीवंत होगे हे। कवि ह छत्तीसगढ़ी लोकसंस्कृति के आत्मा ले परिचित हें। ऊंकर गीत मन लोकगीत के निच्चट लकठा म हेें। या दूसर सब्द म कहन त छत्तीसगढ़ी लोकगीत के विकास हमन ल पीसीलाल यादव के गीत म देखे ल मिलथे। उंकर गीत मन लोकगीत सन अइसे मिंझर जथें, जइसे चटनी सन बासी।
छत्तीसगढ़ी के बड़का कवि डा. जीवन यदु जी ठंउका लिखे हे -Ó संसार ल सिरजे म मया - पीरित के बड़ हाथ हे। मया - पीरित नई होतिस,त ये दुनिया नई होतिस। मया - पीरित वाला कविता ह भाई पीसीलाल यादव के माई चिन्हारी आय। इही ओकर असल पहिचान आय।Ó( महिनत म मोती मिलय, भूमिका, पृष्ठ-06 ) ये धियान देके के बात आय कि ऊंकर कविता म आए मया - पीरित ह सिरिफ नायक - नायिका के बीच के नोहे,बल्कि ये मया - पीरित ह मनखे - मनखे के बीच के आय। कवि के मया भरे गीत मन नायक - नायिका के सांकुर खोर ले निकल के सामाजिक जीवन के बड़का भाठा म दऊंड़थें -
ÓÓमँय मोंगरा अंगना भर ल ममहावत रेहेंव,
तंय निरदई टोर के अकेल्ला सूँघ डारे।ÓÓ (सुरता के सुतरी पृष्ठ-08)
ये गीत ल पढ़त खानी जयशंकर प्रसाद के कहिनी Ó आकाशदीपÓ के ठुक ले सुरता आ जथे। जब हिरदे म मया उपजथे त पाछू पीरा घलो जनम लेथे। अउ पीरा के कोख ले हरूवाथे गीत ह। तांहन ये समझ नई आय कि मया बर पीरा हे कि पीरा बर मया। तभे त छत्तीसगढ़ी के बड़े कवि अउ समीक्षक डॉ. विनय कुमार पाठक ह लिखे हें- ÓÓ छत्तीसगढ़ी कविता,पीड़ा की कोख में जन्मी और प्रेम के पर्यंक में पली है।(भूमिका, सुरता के सुतरी) कवि ल मयारूक संग भेट म तो सुख मिलबे करथे, वियोग के पीरा म घलो ओहर सुख खोज लेथें। महादेवी वर्मा कस पीरा ल सकेलत कवि कहिथें -
Ó संसो के आगी म, जिनगी ल जोरत हँव।
कंगलिन कस पीरा के,धन ल बटोरत हँव।।ÓÓ
(सुरता के सुतरी, पृष्ठ-36)
कवि के मन म राजनीतिक - व्यवस्था ले उपजे पीरा घलो हमाए हे। अनियाव अउ सोसन ल देखथें, त कवि चुप नई रहे सकें। अनियाव, सोसन, लबारी, अतियाचार के पुरा के आय ले कवि के धीरज केे बांधा फुट जाथे अउ पीरा म तरमरावत ओहर कहिथें -
ÓÓ गुड़ के सवाद ल बतावथे कोंदा।
सिंघासन म माढ़े, माटी के लोंदा।ÓÓ
(काम बर पूरा परसाद बर उरा, पृष्ठ-42)
जब कवि के संयम टूटथे, त कभू - कभू कवित्व के हिनमान घलो हो जथे। पीसीलाल यादवजी के कविता म घलो अइसना कई घांव होय हे। उही पाय के हिंदी अउ छत्तीसगढ़ी के पोठ आलोचक डॉ. गोरेलाल चंदेल ह लिखथें-ÓÓ शोषक और शोषितों के बीच के फर्क को वह ( डॉ.पीसीलाल यादव ) कई गीतों में उजागर करते हुए चलते हैं। इन दोनों वर्ग के अंतर को खोलने में कवि इतने मगन हो जाते हैं कि भावों की आवृत्तियों का भी सुध नहीं रह जाता।ÓÓ
(पिरकी ह घाव होगे भूमिका, पृष्ठ-05)
यादवजी के पीरा के पाग म पगे कविता मन ल पढ़त खानी पाठक मन ल जयदेव,विद्यापति,सूरदास,घनानंद जइसे महाकवि मन के घेरी - भेेरी सुरता आथे। मैथिली कवि, विद्यापति लिखथें कि कृष्ण के वियोग म राधा ह लकड़ी म खुसरे ओ कीरा सहीं होगे हे, जेकर दूनो छोर म आगी ढिलाए हे। इही भाव के कविता महाकवि सूरदास घलो लिखे हें - ÓÓ सुनो स्याम! यह बात और कोउ क्यों समझाय कहै। दुहुँ दिसि की रति बिरह बिरहिनी कैसे कै जो सहै।ÓÓ (सूरदास, पृष्ठ-564) ए कोति यादवजी लिखथें -
ÓÓ तन मोर सुक्खा लकड़ी, पीरा भँवारी होगे, .............
आँखी म बसे - बसे, पीरा मोटियारी होगे।ÓÓ
(सुरता के सुतरी पृष्ठ-11)
यादवजी के कविता मन कोनो कोति ले कपाए अस नई दिखें। उंकर कविता म छत्तीसगढ़ी लोकसंस्कृति के जम्मों तत्व मन ल अपन व्यापकता के संग देखे अउ अनभो करे जा सकथें। कविता तो सदादिन मनखे ल करम करे बर आगू डहर बढ़ाए के उदीम करथे, फेर जब हमन छत्तीसगढ़ी कविता के समकालीन परिदृष्य ल देखथन, त अनभो करथन कि छत्तीसगढ़ी कविता ह आजो चटनी - बासी, मोर मयारू किसान, मोर गंवई - गांव अउ गांव के सनसी - कोलकी मन म भटकत हे। छत्तीसगढ़ी के बहुत कम कवि मन अपन कविता ल ये सनसी - कोलकी ले निकालके मानुखपन के ऊंचहा भूंईया म पहुंचाय हें। कवि डॉ. पीसीलाल यादव मन अपन कविता म कई ठन जुन्ना रूंधना - बंधना मन ल टोरे के उदीम करे हें। कवि ह समाज के ओ मनखे मन सन खड़े दिखथें, जेमन सोसित हें, पीड़ित हें, अपन अधिकार तक ल नई जानत हें। कवि अतियाचार के प्रतिरोध के गोठ करथें। सोसित मनखे मन ल कभू डोमी नाग कस फुफकारे ल कहिथें, त कभू गोल्लर कस खुरखुंद मताए ल कहिथें-
ÓÓसोके सपना देखे त का ?
अरे! जाग के सपना देख.......
कब तक रहिबे पिटपिटी बने ?
डोमी नाग के सपना देख।ÓÓ (पिरकी ह घाव होगे, पृष्ठ-39-40)
Ó छत्तीसगढ़िया, सबले बढ़ियाÓ येहर छत्तीसगढ़िया मन ल भुलवारे के नारा आय। कवि ह एकरो परछो पा गेहें। ओमन लिखथें -
ÓÓधरके आए फूटहा लोटा,
चुहक- चुहक के गरीब के पोटा।ÓÓ(पिरकी ह घाव होगे, पृष्ठ-43)
कवि ह एके कोति भर ल नई सरेखें। ओमन जम्मों डहर ले समस्या के विस्लेसन करथें,तब कोनो ठाहिल निस्कर्स म पहुंचथें। कवि ह सोसन के कारन सिरिफ सासक वर्ग ल नई मानें, बल्कि एमा सोसित वर्ग के कमजोरी मन ल घलो ऊजागर करत चलथें -
ÓÓ सगा ह सगा ल, देवथे अब दगा
Ó बेंठÓ टंगिया, ÓमुठियाÓ आरा-आरी के।ÓÓ
(पिरकी ह घाव होगे, पृष्ठ-65)
तइहा बेरा म राजनीति ह साहित्य के पाछू म रेंगे, फेर अब समे बहुत बदल गे। अब साहित्य ह राजनीति के रागी होगे हे।Ó संतन को कहा सीकरी सों कामÓ अइसन सोचइया कवि बहुत कम हें। ए बात के अनभो आचार्य रामचंद्र शुक्ल बहुत पहिली कर डरे रहिस। ओकरे सेती ओमन अपन इतिहास ग्रंथ Ó हिंदी साहित्य का इतिहासÓ (1929) म केहे हें-ÓÓ साहित्य को राजनीति के ऊपर रहना चाहिए, सदा उसके ईशारों पर ही न नाचना चाहिएÓÓ(पृष्ठ-357) यादवजी राजनीति के पाछू दऊंड़या मनखे नोहे। बल्कि ओहा तो सश्रा म पैठू खुसरे मनखे मन ल ललकारत कहिथें -ÓÓदेस में बड़ करलई हे,
दही के रखवार बिलई हे।ÓÓ( पिरकी ह घाव होगे, पृष्ठ-34)
साहित्य के इतिहास म एक दौर प्रगतिवादी आंदोलन के चलिस। ओ समे के कवि मन अनियाव अउ सोसन के खिलाफ मुअखरा विरोध भर नही,ं बल्कि लाठी - बेड़गा उठाय के गोठ घलो करिन। प्रगतिवादी विचारधारा ले प्रभावित कई ठन कविता यादवजी लिखे हें -
ÓÓसोसन के मुड़ी म पथरा कचार,
मनखे होके तैं झन हो लचार।ÓÓ(पिरकी ह घाव होगे, पृष्ठ-29)
फेर ये किसिम के कविता मन म कवि के विचार हावी हो जथे। अउ जब कविता म कवि के विचार मन जोर मारे ल धर लेथें, त कविता ह, कविता नई रहिके सिरिफ नारा होके रहि जथे। कवि के विचार म सामाजिक यथार्थ तोपा जथे। बल्कि कविता म सामाजिक यथार्थ अउ कवि के विचार के उचित संतुलन होना चाही।
यादवजी के अनुसार कवि के जिनगी अउ लेखन म कोनो अंतर नई होना चाही। कविता के ये दू डांड़ ल पढ़के, पाठक मन कवि के पूरा रचना - प्रक्रिया के गम पा सकत हें -
ÓÓ जइसे लिखथस, तइसनेच् दिख,
अउ जइसने दिखथस, तइसने लिख।ÓÓ(पिरकी ह घाव होगे,पृष्ठ -102)
डॉ. पीसीलाल यादव के कविता मन ल कोनो भी विचारधारा म छांदे - बांधे नई जा सके। उंकर कविता म कभू भक्तिकालीन उपदेसात्मकता मिलथे, त कभू द्विवेदीयुगीन इतिवृश्रात्मकता, कभू छायावादी प्रेम - संवेदना मिलथे, त कभू प्रगतिवादी चेतना। उंकर कविता म पीरित अउ पीरा के सुंदर संगम मिलथे। पीसीलाल यादव के कविता के जर मन ह लोकजीवन के हिरदे तक समाय हें, जिहां ले ओला मया - पीरित के रस सरलग मिलत रहिथे। उंकर कविता ह नार - बेयार कस ढलगे मनखे मन बर ढेखरा कस खड़े होथे। उंकर कविता ह अनियाय के मुड़ी म पखरा अस गिरथे।
पी.एस. - बैगा साल्हेवारा
जिला - राजनांदगाँव (छ.ग.)
मोबा. - 9009910363


text:
सिक्छा ऊपर भारी पड़े हे अंधबिस्वास
विकसित होत गांव-सहर म जतना तेजी ले सिक्छा ह आघु नई बढहे हे, तेखर ले जादा तेजी ले अंधबिस्वास के विकास होईस हे। सबले जादा हमर भारत देस म अंधबिस्वास के मानने वाला मनखे मन हवय। ओहु म अंधबिस्वास ल माने म अनपढ़ मनखे मन ले जादा पढ़े-लिखे मनखे मन मानथे।
अउ बाबा-बइगा मनके झांसा म आके अपन बिसवास ल गवां डारथे। जुन्ना बेरा म जब मनखे मन मेर कुछु साधन बनेले नइ रहिस हे तब ग्यानी बाबा बइगा मनके तीर जाके ग्यान के बात सीखे ल मिलये, लेकिन अभी के बेरा म कई झन येला धंधा बना लेहे अउ मनखे मन ल ठगत हे, अभी सब जगह पढ़ाई-लिखाई के महत्व ह बाढ़ गेहे सब्बो घर म कोनो न कोनो पढ़े लिखे मनखे मिल जाहि।
डॉक्टर मन जगह-जगह गांव मन म इलाज करत हे अस्पताल खुलत हे, तभो ले अंधबिस्वास ह अभी तक अपन पईठ ला जमाके रखे हे अउ मनखे मन येखर चक्कर म आ जाथे। कईठन गांव सहर म टोना जादू के बारे मे सुने ल मिल जाही। मनखे मन अपन ऊपर बिसवास नई करके जादू टोना म जादा बिसवास करथे। यही म एक टोना जेन ह अब्बड़ जुनना हवाये। कइथे की करिया बिलई ह कोनो
मनखे के रददा ले रेंग देथें त मनखे के दिन ह खराब हो जाथे। अब आपे मन गुनव वो बिचारि बिलई ह पढ़े लिखे थोड़ी हे जेन ल रददा रेंगे बर हरा लाइट जरे के अगोरा करहि, इहा तो सहर के रददा म गाड़ी मोटर चलाइया मनखे मन सिग्लन के लाइट के अगोरा नइ कराये, अउ अपन जीव ल जोखिम म डाल देथे। फेर अइसने म जानवर मन कहा ले ये सब कर सकही। अउ ओ बिचारि बिलई ह काखरो दिन ल खराब करही मनखे के डर ले ओहु ह मनखे ले दुरिहा भागथे, अपन जीव ल बचाये बर। तभो ले मनखे मनके टोना जादू म बिसवास करथे अउ अपन सागा संबंधी ल घलोक बताथे।
येहि टोना जादू के कारन कई मनखे मन एक दूसर के ऊपर बिसवास नइ करय अउ अंधबिस्वास ल बढावा देथे। कोखरो घर म कुछु बुरा होथे त ओखर ऊपर बिस्वास हाल जाथे, अउ जहा बिस्वास ह डोलिस उहा अंधबिस्वास ह अपन कब्जा जमा लेथे, त आज के शिकछित होत बेरा म ये सब मन ले मनखे मन ल दुरिहा रहिना चाही।।
जय जोहार जय छत्तीसगढ़
अनिल कुमार पाली, तारबाहर बिलासपुर छत्तीसगढ़
प्रशिक्षण अधिकारी आईटीआई मगरलोड धमतरी।
मो.न.-7722906664,7987766416


text:
छंद के छ : एक पाठशाला, एक आंदोलन
वइसे “छंद के छ” हा आज कोनो परिचय के मोहताज नइ हे तभो ले मैं छोटे मुँहु बड़े बात करत हँव। छत्तीसगढ़ी छंद शास्त्र के पहिलावँत किताब “छंद के छ” सन् 2015 मा श्री अरुण निगम जी द्वारा लिखे हमर मन के बीच मा आइच। छत्तीसगढ़ी साहित्य ला पोठ करे के उद्देश्य ले लिखे ए किताब हा छंद बद्ध रचना के संगे-संग छंद के विधि-विधान उदाहरण सहित अपन भाखा मा देथे। एखर पहिली संस्करन मा मात्र दू सौ किताब छपे रहीच। “छंद के छ” किताब मा पचास प्रकार के छंद रचना विधि-विधान सहित हावय। छंद के नवा लिखइया मन बर ए किताब हा वरदान बरोबर हावय। दू बछर मा ए किताब हा सिरिफ किताब भर नइ रहीगे ओखर आगू आज एहा ए पाठशाला अउ एक आँदोलन के रुप धर ले हे। छंद सिखे-सिखाय के अइसन इस्कूल, अइसन आंदोलन के सरुप हे “छंद के छ” जेमा अवइया दस-बीस बछर मा छत्तीसगढ़ी साहित के छंदकार के झड़ी लगा दीही। प्रस्तुत लेख मा इही “छंद के छ” के महत्तम, गतिविधि अउ असल उद्देश्य ला बताय के प्रयास करत हँव।
छंद का हे:-
“छंद के छ” ला जाने के पहिली छंद का हे एला जाने के प्रयास करथन। छंद ला काव्य के आत्मा कहे जाय ता कोनो अतिश्योक्ति नइ कहाही। काव्य मा भाव हा देंह हरय ता छंद हा ओखर आत्मा हरय। वइसे छंद हा एक नियम-कायदा हरय जेमा बंध के काव्य रचना करे जाथे। छंद एक निश्चित बेवसथा अउ निर्धारित क्रम होथे जेमा काव्य रचना करे जाथे। काव्य रचना के इही बेवस्थित रंग-ढ़ंग के शास्त्रीय नाँव छंद हा हरय। ए बेवसथा मा मातरा, वरन के संखिया, विराम, गति, लय अउ तुक के संगे-संग वियाकरन के विधि-विधान ले पालन करे जाथे। छंद के शाब्दिक अर्थ हे छंदाय या बंधाय। एखर मतलब होथे के अइसन काव्य रचना जेमा एक मातरा ना उपराहा, ना एक मातरा उन्ना। एक मातरा के भी कम या जादा कभूच नइ चलय। कोनो दशा, दिशा अउ देशकाल मा एमा मातरा के छूट न इच मिलय। एक बंधना, एक नियम, एक विधान छंद के पहिचान हरय। छंद चेत-बिचेत होके नहीं सावचेत होके लिखे के उदीम हरय जउन सबो झन के बस के बात नो हे। छंद सिरिफ मातरा गिनती भर के बुता नो हे बल्कि एखर ले बढ़के बंधना के अनुशासन हरय। छंद रचना हा शब्द सामरथ के बड़ कठिन साधना आय। शब्द संखिया, क्रम, मातरा गिनती अउ उचित यति-गति ले सजे-धजे बंधाय पद्य रचना हा छंद कहाथे। छंद शब्द हा छद धातु ले बने हावय, ए छद धातु शब्द के अर्थ हे- जउन अपन इच्छा या मन ले चलथे। याने के अपन गति ले चलइया। एखरे सेती छंद के मूलभाव गति हा होथे। बिन गति के छंद अबिरथा होथे। उचित गति हा छंद ला गेयता बनाथे। गति के संगे-संग शब्द संयोजन जेला कल संयोजन कहे जाथे एहा छंद ला सरल सुग्घर गुरतुर बनाथे। शब्द संयोजन खातिर शब्द चयन बड़ महत्तम के होथे। ए प्रकार एक छंद रचना बर कवि ला वरन के संखिया, विराम, गति, लय, कल संयोजन अउ तुक मिलान के नियम के पालन करे ला परथे। एक प्रकार ले छंद रचना मापनी जइसे होथे जेमा नाप-जोख सबले बड़े बुता हरय। छंद बद्ध रचना हा पद्य के कसौटी हरय अउ गद्य के कसौटी पद्य रचना ला माने जाथे।
अदर-कचर अउ गलत-सलत लिखइया मन बर छंद शास्त्र हा बड़ मुसकुल काम हरय फेर एक बेर जउन छंद के मरम ला जान डारथे, पार ला पा जाथे ओखर बर छंद लिखई डेरी हाथ के बुता होथे। छंदकार ला सिरिफ छंद सुहाथे अउ काँही नइ निक लागय। छंद विधान भले कठिन साधना अउ अनुशासन हरय फेर छंद मा छंदाय बंधाय रचना बड़ उँचहा मान पाथे,कंठ मा सोज्झे मधुरस कस घुरथे अउ रचनाकार ला अमर बनाथे। जन-जन ला छंद रचना बड़ गुरतुर अउ निक लागथे एखर सेती झट्टे जनप्रिय बन जाथे। सरसती के सरसधार भलभल ले छंद रचना मा बोहाथे। इही पाय के कबीर, सूर, तुलसी, मीरा, रहीम, जायसी, रसखान जइसन मन के छंद रचनामन हा लोकभाखा के रुप धरथे अउ मुअखरा सुरता आथे। छंद के सहारा पाके उपजे रचना मन मा लय अउ सुर के संगत मा गुरतुर गीत के भाव मन मस्तिस्क मा भर जाथे। छंद के साँचा मा ढ़ले, छंद विधान के आगी मा पके छंद रचना हा अभिव्यक्ति के सँउहे रंग ला जस के तस जनमानस मा बगराथे। छंद के प्रभाव हा अंतस मा परथे जेखर सेती छंद रचना हमर दिमाग मा तुरते बइठ जाथे अउ बरसों सरस जींयत रथे। हमर सोच अउ समझ ला नवा दिशा अउ दशा छंद रचना हा देथे। एखरे सेती आज घलाव दोहा, चौपाई, कुण्डली, रोला, सोरठा, आल्हा जइसन छंद मन हा साहित के सिरतो शोभा बने हावय। छंद रचना साहित के माई कोठी के बिजहा हरय। बिन बिजहा नवा फसल के उपज कभू संभव नइ हे। छंद रचना साहित मा पुरखा मन के अनमोल धरोहर जइसन हे।
“छंद के छ” का हे:-
सरी संसार हा मानथे के छंद अनुशासन, संयम अउ लगन के बड़ मुसकुल उदिम हरय। बिन साधना के छंद रचना हा बहुते कठिन काम हे। छंद संयम अउ समरपन माँगथे। हिन्दी अउ संस्कृत साहित मा छंद शास्त्र के गियान देवइया किताब थोरकुन खोजे मा मिल जाही फेर हमर छत्तीसगढ़ी भाखा मा छंद गियान के अकाल हे। साहित जगत मा सबले पहिली छंद छत्तीसगढ़ के धरती ले आदिकवि वाल्मीकि जी हा लिखे रहीन फेर छत्तीसगढ़ी मा छंद लिखइया छत्तीसगढ़ी छंदकार मन के संखिया सिरिफ गिने-चुने हे जादा नइ हे। श्री जगन्नाथ प्रसाद”भानु”, बाबू रेवाराम, रघुवर दयाल, श्यामसुंदर बाजपेयी जइसन कवि मन के पाछू मा सिरिफ पं. सुंदरलाल शर्मा ले लेके कपिलनाथ कश्यप, जनकवि कोदूराम “दलित” जी के नाँव छत्तीसगढ़ी छंदकार के रुप मा इस्थापित रहीन। इँखर मन के बाद चालीस-पचास बछर तक छत्तीसगढ़ी छंद के अकाल सहीं आगे हे रहीस। इही अकाल ला सुकाल मा बदले खातिर हमर सुजानिक छंदगुरु श्री अरुण निगम जी हा छंद विधान के किताब “छंद के छ” के रचना करीन हे। श्री अरुण निगम जी हा जनकवि कोदूराम दलित जी के वो सपूत हरँय जउन मन हा अपन पुरखा के परमपरा ला आगू बढ़ाय बर छंद गियान के किताब लिखे के बड़ मुसकुत बुता ला साधीन। छत्तीसगढ़ी छंद साहित ला पोठ के असल भाव ले ए “छंद के छ” किताब ला रचे गे हावय।
जबले छत्तीसगढ़ राज बने हे अपन भाखा बोली मा लिखइया मन के पाटपूरा आगे हे। एमा जादा झन मन हा अनचेतहा अदर-कचर लिखत हें अउ चारो मुँड़ा छाए हें। फेर अइसन चेत-बिचेत लिखइया मन के रचना हा चरदिनिया बरोबर लागथे। बिन बियाकरन पालन के, बिन अनुशासन अउ बिन विधि-विधान के सिरजन हा छत्तीसगढ़ी साहित ला नसकान कर सकत हे। अवइया नवा पीढ़ी बर घलो एहा फलित नइ होवय। अइसन रचना मन हा हमर साहित ला कोनो नवा रद्दा नइ देखा सकँय। आज छत्तीसगढ़ी साहित ला पोठ करे के जरुरत हे, छंद बद्ध रचना के खच्चित आवश्यकता हे। नवा पीढ़ी मन बर आदर्श इस्थापित करे के बेरा हे ए समय हा। साहित हा बिन अनुशासन, बियाकरन अउ विधि-विधान के बिन कइसे पोठ होही? एहा संसो के विषय हे ए वर्तमान घड़ी मा। बिन कठिन साधना के सफलता हा भुसभुस लागथे। छंद हा कठिन विषय हरय कहीके एला दुरिहा ले माथ नवाके घुँच देथे फेर छंद अतका मुसकुल नइ हे जतका दिखथे। हाँ फेर छंद के ए कठिन साधना ला सरल बनाय बर एक समरथ गुरु गियानी के सिखोना के खच्चित जरुरत परथे। इही बात ला धियान मा राखत श्री अरुण निगम जी हा छत्तीसगढ़ी साहित ला पोठ करे खातिर छत्तीसगढ़ मा नवा छंदकार तियार करे के जुमे उठाय हे। ए मन हा छत्तीसगढ़ी साहित के माई कोठी ला अपन छंद रचना ले सरलग पोठ करत हावँय। आज निगम जी हा छत्तीसगढ़ी साहित मा अपन छंद बद्ध रचना के सेती एक सुजान कवि के रुप मा भरपूरहा मान पावत हें। इँखरो बर बिन गुरु गियानी अउ कोनो छंद शास्त्र के बिन छंद के कठिन साधना बड़ मुसकुल काम रहीच। अपन मन के लगन, सीखे के ललक अउ अपन आत्मबिसवास ला एकमई करके निगम जी हा ए छंद साधना के कठिन कि म ला सरल बना डारीन। फेर ए बुता हा बिन गुरु अउ बिन छंद शास्त्र के थोरिक कठिन जरुर जनाइस फेर पुरखा के परमपरा ला आगू बढ़ाय के धुन हा ए बुता ला सरल बना डारीस। ना कोनो समरथ गियानी गुरु मिलय ना एको किताब छंद विधान के दिखय। जउन मिलय तेहा थोरउचा परय। बिन सुवारथ के गुरु गियानी खोजे मा नइ मिलय अउ जउन मिलय ते मन करा अतका समय नइ रहय के सरी विधि-विधान ला चेतलग सिखोय। निगम जी हा छंद के किताब खोजे बर बिलासपुर, रइपुर, दुरुग, भेलाई, के संगे-संग जबलपुर अउ लखनऊ के किताब दुकान मन के चक्कर लगा के जुच्छा लहुट आवँय। अइसन बिकट समय मा इन्टरनेट मा “ओपन बुक्स आँनलाईन” के माधियम ले छंद सिखाय के एकठन समरथ मंच मिलीस। ए मंच हा आज के समय मा सबले छंद सिखोय के सरेस्ठ मंच हावय। इही मंच ले सीखते-सीखत निगम जी हा छंद मा लिखना शुरु करीन। बछर 2015 के शुरुवात मा इँखर छंद बद्ध हिन्दी रचना के संग्रह “शब्द गठरिया बाँध” छपीस। ए किताब मा दू सौ ले जादा छंद बद्ध कविता के संग्रह हावय फेर छंद विधान के कोनो जानकारी नइ हे। हिन्दी छंद कविता संग्रह मा छंद विधान के कमी ला पूरा करें खातिर अपन भाखा छत्तीसगढ़ी छंद बद्ध रचना के संग्रह “छंद के छ” निकालीन। ए “छंद के छ” किताब मा पचास प्रकार के छत्तीसगढ़ी छंद बद्ध कविता अउ ओखर लिखे के नियम-धियम हा उदाहरन सहित हावय। ए किताब मा छत्तीसगढ़ी छंद रचना लिखे सिखे बर सरी विधि-विधान सरल ढ़ंग से बताय गे हावय।
“छंद के छ” किताब हा अपन भाखा मा नवा छंद लिखइया मन बर अपन परमपरा अउ संस्कार ला सहीं ढ़ंग ले निभाय के साधन हरय। आज नंदावत छंद रचना के परमपरा ला फेर लहुटा के लाने के जरुरत हे। छंद के ए मरत बर रुख ला फेर जियाँए के उदिम ए किताब हा करत हावय। लगभग 112 पेज के नान्हे ए किताब के पहिली संस्करन सन् 2015 मा सिरिफ 200 प्रति ही छप पाए रहीच। छंद के प्रति रुचि जगइया ए किताब के माँग दिनों-दिन बाढ़ते जावत हे। “छंद के छ” किताब हा निमगा बियाकरन भर के किताब नो हे। एमा पचास किसम के छंद के विधि-विधान सहित सुग्घर सरल उदाहरन देके समझाय गे हावय। सबले छोटे सरल फेर बड़े मात मातरा गिनती के नियम-कानून ले ए किताब के शुरुवात होय हे। बिन मातरा गिनती के जानकारी के छंद लिखना सबले मुसकुल बुता हरय। ए किताब मा अक्छर, तुकांत, वरन,यति, गति, मातरा, मातरा गिने के नियम, डाँड़ अउ चरन, सम चरन, विसम चरन, गन के बारे मा गुने के गोठ सबले शुरु मा होय हे। “छंद के छ” के सबले बड़े बात एहे के एमा जतका भी उदाहरन हे वो कविता मन हा कहूँ ले माँगे-जाँचे उधारी के नो हे। ए किताब के जम्मों रचना उदाहरन सहित श्री अरुण निगम जी के खाँटी मौलिक रचना हरय। पहिली संस्करन मा छपे किताब आज कमती परगे। नवा छंद लिखइया, छंद सिखइया मन बर ए किताब हा वरदान बरोबर हे। छंद परेमी अउ छंद के आरो लेवइया गुनी सुजानिक मन बर “छंद के छ” हा उँखर खोज ला पूरा करथे। छत्तीसगढ़ी साहित अगाश मा पुन्नी के चंदा अस अँजोर बगरावत हे ए “छंद के छ” हा। निगम जी हा ए किताब ला लिख के छंद लिखे के पुरखा मन के परमपरा ला आगू बढ़ावत हें अउ छत्तीसगढ़ी साहित ला पोठ करत हें। आज ए किताब हा एक पाठशाला अउ एक आंदोलन के रुप धर के फूलत-फरत हावय। निगम जी सिरिफ “छंद के छ” लिख के अपन साधना ला पूरा कर लीन अइसे नइ हे बल्कि ए किताब ला एक इस्कूल के रुप देके एक आंदोलन के बिजहा बोए गेहे। बिन सुवारथ के छंद परमपरा ला आगू बढ़ाय खातिर तन,मन अउ धन ले संकलपित होके निगम जी हा अपन अराम करे के उमर मा कनिहा कँस के एमा भिड़ें हें।
“छंद के छ” एक आँदोलन:-
“छंद के छ” आज सिरिफ छंद शास्त्र के गियान देवइया किताब भर नो हे। एहा आज छत्तीसगढ़ी साहित मा छंद के अकाल ला मेटे बर एक आँदोलन, एक अभियान के रुप धरके एक इस्कूल कस चलत हावय। आज जमाना सोशल मीडिया के हावय अउ छत्तीसगढ़ के नवा पीढ़ी के कवि मन हा इहाँ बड़ लिखत हें व्हाट्सएप मा फेर गुणवत्ता के कमी हे। नवा पीढ़ी के रचनाकार मन ला सही दिशा मा सहीं रचना लिखे ला सिखाए बर व्हाट्सएप मा “छंद के छ” ग्रुप बनाए गीस। एखर सदुपयोग करत “छंद के छ” ला सरी छत्तीसगढ़ मा बगराय के बुता दू साल ले सरलग चलत हावय। व्हाट्सएप के माधियम ले “छंद के छ” ग्रुप बनाके सुजानिक कवि छंद गियानी श्री अरुण निगम जी हा छंद के कक्षा चलावत हें। मोबाईल के अउ आने-ताने बने व्हाट्सएप ग्रुप मन ले सबले अलग हटके ए “छंद के छ” ग्रुप हावय। ए “छंद के छ” व्हाटसएप ग्रुप मा छत्तीसगढ़ी छंद के सिखइया-लिखइया छंद साधक मन हा सरी छत्तीसगढ़ के कोनहा-कोनहा ले जुड़ के छंद साधना करत हावँय। छंद साधना बर जउन लगन, महिनत अउ समरपन चाही वो सब गुन ए ग्रुप के छंद साधक मन मा मिलथें। व्हाट्सएप के माधियम ले संचालित ए “छंद के छ” ग्रुप हा एक इस्कूल बरोबर चलथे। रोज हाजिरी के संगे-संग अभ्यास अउ गृहकार्य ला अपन हिसाब ले चौबीस घंटा के भीतर मा पूरा करे ला होथे। इहाँ उल्टा-सीधा अउ अनाप-शनाप मेसेज भेजे के मनाही हावय। छंद के अभ्यास ले संबंधित सवाल-जवाब करे के छूट हे। संझा, मँझनिया, रतिहा के जय-जोहार, कोनो प्रकार के बधाई संदेश, आडियो-विडियो, चित्र अउ पोस्टर भेजे के मनाही हे। ए ग्रुप ला खाली सिखे भर बर बनाय गे हावय जइसे घर के एक कमरा पूजा खोली ला साफ सुथरा अउ सिरिफ पूजा-पाठ बर रखे जाथे। सिरिफ अउ सिरिफ छंद के गोठ बात,छत्तीसगढ़ी साहित के विकास के बात ए “छंद के छ” ग्रुप मा करे जाथे। सोलाआना अपन छत्तीसगढ़ी भाखा के प्रयोग इहाँ सिखे-सिखाय मा करे जाथे। “छंद के छ” इस्कूल मा उमर के सम्मान तो होथेच फेर साधक के समरपन, लगन अउ ओखर रचना हा वोला उचित मान देवाथे। साधक के रचना हा साधक ला सुजान अउ सियान बनाथे इहाँ। छंद रचना सिखे-लिखे बर बियाकरन के गियान, सहीं शब्द चयन, लय, गति, वरन,चरन अउ तुकांत के धियान राखे ला परथे। गीत, कविता ला मीटर या मापनी मा लिखना,गजल ला बहर मा लिखना एक प्रकार के छंद विधान हरय। कोनो भी रचना ला बिन बंधना के कालजयी होना बड़ मुसकुल हे। पतंग घलाव हा अपन डोरी के बंधना मा ही अगाश ला नापथे, बिन बंधना के एती-तेती भटक जाथे। सारथक अउ समरथ होय बर सबला बंधना ला स्वीकार करेच ला परथे।
छंद सिखे-लिखे बर हमर छत्तीसगढ़ मा ना कोनो प्रकार के इस्कूल हे ना कोनो संस्था हावय। ना कोनो गुरु गियानी हे जौन ला बिन सुवारथ के दुसर ला सिखाय के ललक हावय। “छंद के छ” व्हाट्सएप ग्रुप ले छंद सीखे के इही समसिया के समाधान बिन सुवारथ के फोकटे-फोकट मा हमर छंदगुरु श्री निगम जी हा करत हावँय। आज हर क्षेत्र मा मठाधीश के चलन हावय। साहित के क्षेत्र हा घलो ए बिमारी ले अछूता नइ हे। बड़े अउ नामी कवि मन हा नवा लिखइया मन ला भाव नइ दँय। नवा कवि मन ला हाथ धरके सिखैया गिनती के मिलहीं। बजार मा कविता सीखे बर किताब नइ मिलय अउ छंद सीखे बर जौन किताब मिलही वो हा अपर्याप्त हे। फेर किताब पढ़के मनखे गियानी हो जातिन ता इस्कूल, कालेज के का जरुरत रहितिस। साधना बर समरपन घातेच जरुरी होथे। समय सबला एकेच बरोबर मिलथे जौन हा सबले कीमती जीनिस हरय। गियान बर अभ्यास अउ साधना जरुरी होथे। इही सार गोठ “छंद के छ” के अधार हरय।
अपन पिताजी श्री कोदूराम “दलित” जी के पहिली कुण्डली संग्रह “सियानी गोठ” बछर 1967 के भूमिका ला पढ़के आज “छंद के छ” के सूत्रपात होय हावय। अपन किताब के भूमिका मा दलित जी संसो के स्वर मा लिखे रहीन के “ए छत्तीसगढ़ी बोली मा खास करके छंद बद्ध रचना के अकाल असन हावय, इहाँ के कवि मन ला चाही के ए अभाव के पूर्ति अपन छंद बद्ध सिरजन ले करँय। स्थाई छंद लिखे डहर जासती धियान देवँय। हमर ए बोली पूर्वी हिन्दी कहे जाथे। ए हर राष्ट्रभाषा हिन्दी ला अड़बड़ सहयोग दे सकथे। इही सोच के महूँ हा छत्तीसगढ़ी मा रचना करे हँव।” अपन परमपूज्य पिताजी के विचार ला पूरा करे के एक छोटकुन उदिम हमर छंदविद् गुरु गियानी श्री अरुण निगम जी हा उठाँय हवँय। चार-पाँच बछर पहिली निगम जी हा छंद सीखे के कोशिश शुरु करीन। छंद के विधि-विधान ला विधिवत जाने बर ए मन ला एको किताब इँखर जरुरत के हिसाब ले खोजे नइ मिलीच। कोनो समरथ इस्थानीय छंद गियानी गुरु घलाव एको नइ मिलीस। अइसन विषम परिस्थति मा घलाव निगम जी हा छंद सीखे के आस ला नइ छोड़ीन। एती-वोती कोनो भी कोती ले छंद सीखे के प्रयास मा इंटरनेट अउ मोबाईल ले आज घलाव निगम जी सरलग छंद सिखत अउ सिखात हावय। छंद सीखे के अपन इही अनुभव , गियान, साधन अउ साधना ला नवा सिखइया-लिखइया मन संग बिन सुवारथ के साझा करे खातिर व्हाट्सएप मा “छंद के छ” ग्रुप बनाय हावँय।
“छंद के छ कक्षा-एक” के शुरुवात 9 मई 2016 मा अकती तिहार के दिन छत्तीसगढ़ी छंद बाउग के रुप मा करीन। ए दिन हमर छत्तीसगढ़ मा बिजहा बोए के बड़ सुग्घर परमपरा हावय। इही परमपरा के पालन करत “छंद के छ” के नेव धराइस हे। “छंद के छ कक्षा-दू” हा 28 सितंबर 2016 जनकवि कोदूराम दलित जी के पुण्यतिथि मा शुरु होइस। “छन्द के छ कक्षा-तीन” ला जनवरी 2017 मा शुरु करे गीस हे। आदरनीय निगम जी ला मिलाके कुल बीस झन नवा छंद साधक एक बछर मा तियार होगे हें जौन मन हा निरदोस विधान सम्मत छंद रचना करत हावँय। मँय भागमानी हँव के महूँ हा “छंद के छ कक्षा-दू”
के छंद साधक हरँव। मोला गरब हे के मँय छंदगुरु निगम जी के “छंद के छ” आँदोलन मा एकठन नान्हें सिपाही के रुप मा अपन समरथ हिसाब योगदान करत हँव। “छंद के छ कक्षा-चार” अकती तिहार 2017 मा शुरु करे गे हावय अउ “छंद के छ कक्षा-पाँच” ला कुवाँर नवरात्र मा 28 सितंबर 2017 के दिन शुरु करे गेहे। “छंद के छ” के एक कक्षा मा सिरिफ दस साधक रखे जाथे ताकि उँखर जम्मों रचना उपर बारिकी ले धियान दिए जा सकय। छंद साधक मन के रचना मा लिंग, वचन, काल संबंधी दोष निवारन के संगे-संग सहीं शब्द चयन अउ उत्तम तुकांत उपर जोर दे जाथे। इहाँ छंद सिखे के शुरुवात वरन अउ शब्द के मातरा गिनती ले होथे। मातरा, डाँड़, चरन, यति,गति अउ तुक मिलान के गियान सरल से सरल ढ़ंग ले बताय जाथे। एक कक्षा के सफल साधक हा दुसर कक्षा के प्रशिक्षक बनके नवा छंदकार गढ़े के पुनीत काज मा भागीदार बनथें। “छंद के छ” के एक प्रमुख उद्देश्य सीखना अउ सीखाना घलाव हरय। इही पाए के जम्मों सफल साधक मन के भूमिका नवा कक्षा बर प्रशिक्षक के हो जाथे। प्रशिक्षक के रुप मा घलाव इँखर मन के दुसर छंद के अभ्यास सरलग चलत रहीथे। सीखे के कोनो उमर नइ होय, मन मा सच्चा लगन अउ महिनत हा सफल बनाथे। इहाँ कोनो गुरु चेला के नाता नइ रइय फेर योग्यता ला सम्मान देके बेवसथा अपने आप हावय। सबो साधक मन ला आपस मा सिखे-सिखाए के मूलभूत नियम के पालन करते करत अपन अर्जित गियान ला इहाँ साझा करना होथे। “छंद के छ” हा सिखे अउ सिखाए के सिद्धांत मा काम करत हे। एक के चार, चार के सोला, सोला के चौंसठ…….अउ अइसने नवा साधक मन के संखिया सरलग बाढ़त जाही अउ छत्तीसगढ़ी रचना कोठी पोठाही। “छंद के छ” के ए उदिम हा बिन सुवारथ के,बिन मजूरी के चलत हावय। धन बाँटे मा घटथे फेर गियान अउ मया बाँटे मा बढ़थे।
एक बछर मा लगभग बीस छंदकार “छंद के छ” के माधियम ले तियार होगे हें जौन मन हा पच्चीस ले तीस प्रकार के शुद्ध छंद रचना करत हें। अवइया दस-पंदरा बछर मा “छंद के छ” हा छत्तीसगढ़ी भाखा ला पोठ करे के सबले बड़े आँदोलन के रुप धर लेही। छंद लिखइया मन के संखिया जोरदरहा बाढ़ते जाही अउ छंद बद्ध रचना के पूरा आ जाही। जन मानस मा फेर एक बेर अपन भाखा के दोहा, चौपाई, कुण्डली, आल्हा के गुरतुर गीत अउ कविता पढ़े सुने ला मिलही। आज साहित के इस्तर हा गिरते जावत हे। खासकर के पद्य मा छंद के जघा बिन कोनो उद्देश्य के सोज्झे चुटकुलाबाजी, हँसी मजाक, ठट्ठा के हल्का-फुल्का गोठ होवत हे।
“छंद के छ” कक्षा-एक, दू, तीन के साधक मन हा लिखने मा गति पकड़ लीन ता इँखर उपलब्धि ला साझा अउ आपसी चर्चा करे बर “छंद के छ-खुला मंच” नाँव से एक अलग ग्रुप बनाय गीस हे। छंद के छ” सबले खास बात हे छंद ला छंद के पारंपरिक स्वर मा प्रस्तुत करे बर सिखाए के उदिम करना। हर छंद के अपन अलग-अलग लय अउ धुन हे जेखर ले ओखर पहिचान हावय। इहाँ छंद लिखे-सिखे के संगे-संग छंद ला ओखर प्रचलित धुन मा सस्वर प्रस्तुतिकरन घलाव व्हाट्सएप के माधियम ले इहाँ सिखोय जाथे। होली तिहार के दिन ले हर शनिच्चर-इतवार के मोबाईल मा आनलाईन आँडियो ले छंद बद्ध कवि कोष्ठी चलथे जेमा सुर के उतार चढ़ाव ला जानकार मन हा बहुते बढ़िया ढ़ंग ले बताथें। “छंद के छ” कवि गोष्ठी मंच मा प्रस्तुति ले साधक के प्रतिभा के चहुँमुखी विकास होथे। इहाँ साधक के हर प्रस्तुति के बड़ कड़ा समीक्छा होथे अउ मंच संचालन के जिमेदारी घलाव मिलथे। सरेस्ठ साहित नंदावत हावय ता अइसन बेरा मा छंद के फेर लहुट आना बड़ सुखदाई होवत हे।
“छंद के छ” एक परवार बरोबर बेवहार करत छत्तीसगढ़ी साहित सिरजन मा आज भागीदार बनत हावँय। आज “छंद के छ” परवार मा डेढ़-दू बछर मा छत्तीसगढ़ के दुरिहा-दुरिहा के छंद साधक मन आपस मा जुड़े हावँय। कोरबा, कवर्धा, खरसिया, रायगढ़, सारंगढ़, जाँजगीर, मरवाही, मस्तुरी, राजनांदगांव, बलौदा बजार, भाटापारा, नवागढ़, मुँगेली, बेमेतरा, बिलासपुर, रायपुर, दुरुग, भेलाई अंचल के छोटे-बड़े गाँव-गवँई अउ शहर के नवा-नवा छंद साधक मन हा “छंद के छ” परवार के सदस्य के रुप मा एकमई हावँय। “छंद के छ” अउ निगम जी के बिन सुवारथ के कलेचुप छत्तीसगढ़ी छंद सिरजन उदिम ला देख छत्तीसगढ़ राजभाषा आयोग हा अपन आर्थिक सहयोग बर अपन हाथ बढ़ाइन। राज्य स्तरीय छंदमय कवि गोष्ठी भेलाई मा 9 जून 2017 के छत्तीसगढ़ राजभाषा आयोग के आर्थिक सहयोग ले पहिली बेर खुल्ला जघा मा होइस। व्हाट्सएप मा आनलाईन कवि गोष्ठी मा सुर, लय सिखइया जम्मों छंद साधक मा भेलाई मा जुरिया के छंद-रस के बरखा करीन। छत्तीसगढ़ी छंद के नवा जनम ला देख के छत्तीसगढ़ राजभाषा आयोग के पधारे माई पहुना अध्यक्ष अउ सचिव मन गदगद होगे अउ भविष्य मा तन,मन अउ धन ले अउ सहयोग दे के बात कहीन। एखर दुसर कड़ी बलौदा बजार जिला के हथबंद गाँव मा एक वरिष्ठ छंद साधक के माधियम ले राज्य स्तरीय छंदमय कवि-गोष्ठी 12 नवंबर 2017 समपन्न होइस। ए दू कार्यक्रम हा बहुते सफल रहीस। हथबंद के कार्यक्रम मा महूँ हा एक छंद साधक के रुप शामिल होके अपन छंद रचना के पाठ करे रहेंव। एखर ले “छंद के छ” परवार मा बड़ उछाह भरगे हे अउ अइसन कार्यक्रम अवइया समय मा दुसर-दुसर जघा मा आयोजित करे के योजना हावय। एमा सीखे हुए छंद के अपन मौलिक रचना के सस्वर पाठ छंदप्रेमी जनमानस के बीच मा प्रस्तुत करे के सौभाग्य पाके अपन आप ला भागमानी मानथें। इही कड़ी मा अवइया 13 मई 2018 के सिमगा गा “छंद के छ” के दूसरइया वर्षगाँठ मनाय बर जम्मों छंद साधक मन हा जुरियाँही।
“छंद के छ के उद्देश्य:-
“छंद के छ ” के सबले बड़े उद्देश्य अपन भाखा छत्तीसगढ़ी साहित ला पोठ करना हावय। “छंद के छ” के एक अउ उद्देश्य आज के समय मा बाढ़त तकनीक के सहारा ले छत्तीसगढ़ी साहित मा छंद रचना के बढ़ोना करना हे। अपन भाखा अपन बोली अउ अपन पुरखा के परमपरा के मान करत अपन साहित ला पोठ करे के परम उद्देश्य हे। “छंद के छ” मा हाले के ए गियान फोकट मा बड़ असानी ले उपलब्ध कराए जात हे एखर सेती कतको साधक मन एला प्राथमिकता नइ दँय अउ जौन साधक एला प्राथमिकता देवत हें उँखर लेखनी ले कालजयी छंद रचना निकलत हे। प्राथमिकता देना नइ देना एतो साधक के मन उपर हे फेर “छंद के छ” बिन सुवारथ के छंद सिखोवत हे अउ सिखोत रहीच। छंद के प्रस्तुति मा आत्मा के सुख होथे काबर के छंद अपन आप ला सुख दे खातिर लिखे जाथे। जौन रचना दुसर मन ला आनंद दे बर लिखे जाथे वोमा ताली के गूँज जरुर हो सकथे फेर आत्मा के सुख नइ रहय।
बियाकरन के गियान, रचना मा सारगर्भित गोठ, साहित के विधि-विधान के पालन सहीं ढ़ंग ले सिखाना। इहाँ सिरिफ दोहा, रोला , चौपाई, कुण्डली जइसे छंद के अभ्यास करवाना भर उद्देश्य नो हे। जब कोनो रचनाकार ला बियाकरन के गियान मिलथे ता वोहा अलवा-जलवा अउ अदकचरा कभू नइ लिख सकय, जब कभू लिखही ता साहित विधान के पालन करही, शुद्ध-निरदोस , सारगर्भित बात लिखही। एखर ले इँखर रचना मन हा कालजयी बनहीं। रातों-रात कोनो साहितकार नइ बन जाय, कई बछर के साधना कलेचुप करे ला परथे। जिनगी के अनुभव रचनाकार के रचना ला परिपक्व बनाथे तभे कहूँ जाके अइसन रचना मन एक साहितकार के पहिचान बनाथें अउ रचना के संगे-संग रचनाकार ला अमर बनाथे।
ए साल नवा बछर के शुभ मुहूर्त मा “छंद के छ” के कक्षा ~छै: हा शुरु होगे हे। अब छंद बद्ध रचना करइया साधक मन के संखिया सरलग बाढ़त जावत हे। हमर वरिष्ठ अउ सुजानिक साधक श्री चोवाराम “बादल” जी अठतालीस प्रकार के छंद रचना के किताब “छंद बिरवा” हम सब के बीच आगे हे। ए किताब के विधिवत विमोचन छठवाँ छत्तीसगढ़ राजभाषा प्रांतीय सम्मेलन बेमेतरा मा होइस हे। ए छंद परवार के एक अउ सुग्घर सुजानिक अउ गुनी छंदकार श्री रमेश सिंह चौहान जी दू बछर मा दू ठन छंदबद्ध रचना के किताब “दोहा के रंग” अउ “छंद चालीसा” हमर हाथ मा आये हे। ए प्रकार “छंद के छ” हा अपन छत्तीसगढ़ी साहित्य ला पोठ करे के प्रयास मा सफल होवत दिखत हे।
आवव थोरिक नवा छंद साधक मन के कुछ रचना मन ला देखव अउ ऊँखर सोच-समझ ला परखव। सबले पहिली हमर आदर्श गुरु गियानी श्री अरुण कुमार निगम जी के छंद रचना:-
1~(शंकर छंद)
देख बिदेसी चाल-चलन ला, अँधमँधाये प्रान,
हमर देस के परम्परा के, कोन करही मान।
छोड़-छाँड़ के रिस्ता-नाता, जायँ दूसर देस,
सीधा-सादा पहिनावा तज, तुरत बदलयँ भेस।
2~(सोरठा छंद)
तरि नरि नाना गाँय, नान नान नोनी मन,
सबके मन हरसायँ, सुआ-गीत मा नाच के।
सुटुर-सुटुर दिन रेंग, जुगुर-जुगुर दियना जरिस,
आज जुआ के नेंग, जग्गू घर मा फड़ जमिस।
छंद साधक मन के रचना———-
1~शकुन्तला शर्मा- विष्णु पद छंद:-
एक एक दिन हीरा जैसे, पल पल मा कटही,
बात मान ले जीबे कैसे, जम छिन छिन बढ़ही।
अभी समय हे तोर हाथ मा, सदाचार अपना,
वोही धरसा जाही सुख मा, नो हय रे सपना।
सुख दुख हर तो घाम-छाँव ए, नाचत गावत हे,
नीत नेम हर कर्म दाँव ए, हर पल जावत हे।
मनखे जनम बहुत दुर्लभ हे, सज्जन मन कहिथें,
सोच रहे मा सबो सुलभ हे, सरल सहज रहिथें।
2~सूर्यकान्त गुप्ता- हरिगीतिका छंद:-
चल छोड़ गा सब चोचला, बदली हमूँ अब सोच ला।
हर जात के सुन बात ला, मनभेद के हर मोच ला।।
बहिथे जिहाँ रग मा लहू, तुम भेद का कर पाय हौ।
खेल-खेल के जनभावना, सुख राज के हथियाय हौ।।
3~रमेश सिंह चौहान- दोहा छंद (जनउला)
१-हाड़ा गोड़ा हे नहीं, अँगुरी बिन हे बाँह।
पोटारय ओ देंह ला, जानव संगी काँह।।
२- कउवा कस करिया हवय, ढेरा आटे डोर।
फुदक-फुदक के पीठ ला, खेलय कोरे कोर।।
३-पैरा पिकरी रुप के, कई-कई हे रंग।
गरमी अउ बरसात मा, रहिथे मनखे संग।।
४-चारा चरय न खाय कुछु, पीथे भर ओ चूँस।
करिया झाड़ी मा रहय, कोरी खइखा ठूँस।।
4~हेमलाल साहू-चौपैया छंद:-
छोड़व मन माया, माटी काया, झन करहू अभिमाना।
चारे दिन जिनगी, सबला संगी, एक जघा हे जाना।।
संतोष रखै सुख, मिलै नहीं दुख, अपन करम के भागे।
मन कतको जागे, कतको भागे, काल सबो ले आगे।।
तज जात पात ला, मान बात ला, आगू बढ़ जा भाई।
सब संग जोर के, गाँव खोर के, रद्दा बने बनाई।।
आवौ सब पढ़बो, आगू बढ़बो, जिनगी सफल बनाबो।
सब गाँव म जाबो, अलख जगाबो, शिक्षा ला बगराबो।।
5~चोवाराम वर्मा “बादल”-बरवै छंद:-
सुन लव संगी द्वापर, जुग के बात।
अश्विन महिना पावन, पुन्नी रात।
राधा संग कन्हैया, नाचै रास।
दसों दिसा मा बगरे, रहय उजास।
मुरली ला कान्हा जब, झूम बजाय,
राधा गोपी ग्वाला, सब मोंकाय।
झूमै डार कदम के, नाचै मोर,
जमुना के हिरदे मा, उठै हिलोर।
कृष्ण चंद्र के मुख ला, देख चकोर,
मिलकी नइ मारय हो, भाव बिभोर।
रुखुवा नाचैं धरके, मानुस रुप,
अमृत झरै चंदा ले, आप सरूप।
उही लगन शुभ पावन, तिथि हे आज।
रात जाग पूजा के, करबो काज।
6~वसन्ती वर्मा-दुर्मिल सवैया छंद:-
बिहना उठके अब धान लुये बर जावत हे पकलू कमिया।
पटकू गमछा कुरता करिया पहिरे पनही धरके हसिया।।
धरसा तिर रेंगत जावत वोहर गावत गीत लगे बढ़िया।
टुकनी चरिहा धर काँवर मा पकलू पहुँचे बहरा सुतिया।।
7~आशा देशमुख-किरीट सवैया छंद:-
रोय किसान धरे मुड़ ला अब नीर बिना सब खेत सुखावय।
का विधना अपराध करे हन ये दुख काबर हे नहि जावय।।
थोकिन मोर घलो सुनले बिनती महराज कहाँ सुख हावय।
जोड़य हाँथ नवावय माथ बता कइसे जग दु:ख सुनावय।।
8~दिलीप कुमार वर्मा- अमृत ध्वनि छंद:-
नरवा नदिया तीर मा, बर पीपर के छाँव।
बसे हवय गा नान कुन, सुग्घर लागे गाँव।
सुग्घर लागे, गाँव देख ले, आके संगी।
मया पिरीत के, छाँव सबो बर,.नइ हे तंगी।
नइ हे पक्का, इहाँ सबो घर, छांही परवा।
हिलमिल सब झन, रहे तीर मा, नदिया नरवा।
9~कन्हैया साहू “अमित” – सरसी छन्द :-
बिकट बरतिया बिदबिद बाजँय, चाल चलय बेढ़ंग।
बिरबिट करिया भुरुवा सादा, कोनो हे छतरंग।।
कोनो उघरा उखरा उज्जट, उदबिदहा उतलंग।
उहँदा उरभट कुछु नइ घेपँय, उछला उपर उमंग।
रोंठ पोठ सनपटवा पातर, कोनो चाकर लाम।।
नकटा बुचुवा रटहा पकला, नेंग नेंगहा नाम।
खरभुसरा खसुआहा खरतर, खसर-खसर खजुवाय।
चिटहा चिथरा चिपरा छेछन, चुन्दी हा छरियाय।।
जबर जोजवा जकला जकहा, जघा-जघा जुरियाय।
जोग जोगनी जोगी जोंही, बने बराती जाय।।
भुतहा भकला भँगी भँगेड़ी, भक्कम भइ भकवाय।
भसरभोंग भलभलहा भइगे, भदभिदहा भदराय।।
भकर भोकवा भिरहा भदहा, भूत भसड़हा भरमार।
भीम भकुर्रा भैरव भोला, भंडारी भरतार।।
मौज मगन मनमाने मानय, जौंहर उधम मचाय।
चिथँय कोकमँय हुदरँय हुरमत, तनातनी तनियाय।।
आसुतोस तैं औघड़दानी, अद्भूत तोर बिहाव। अजर अमर अविनासी औघड़, अड़हा अमित हियाव।।
10~गजानंद पात्रे “सत्यबोध”-ताटंक छंद:-
नाम कमाले जग मा संगी, पल भर के जिनगानी हे।
छोड़ पिंजरा पंछी उड़ जाही, करम धरम चिनहारी हे।।
सुख के सब्बो संगी साथी, दुख मा भइया भागे हे।
सुख दुख मा जे आघू आथे, असली हितवा लागे हे।।
मुट्ठी बाँधे आना सबके, हाथ पसारे जाना हे।
जीयत भरके संगी साथी, मरे तहाँ बेगाना हे।।
काया माटी माटी मिलही, पथरा पड़ही छाती जी।
बइठ दुवारी छिन भर रोही, बुझही जिनगी बाती जी।।
भाखा बोली मीठा रखले, दया मया संगवारी जी।
सुमता के तैं फूल खिलाले, महका ले फुलवारी जी।।
11~अतनु जोगी-रुपमाला छंद:-
छंद गाथा गीत गाबो, राग पाही पाग।
रुपमाला जान जाबो, जाग जाही भाग।।
छंद रचना बाढ़ जाही, मोर अइसन गोठ।
देस जानै मान देवै, राजभाषा पोठ।।
छाँट साहित लेख लिखबो, पाठ बनही जेन।
माँग करहीं लोग लइका, जेन पाही तेन।।
रात कारी बीत जाही, आज लेखक जीत।
हाथ धरके संग चलबे, बाँट सबला प्रीत।।
12~सुखन जोगी-छप्पय छंद:-
चरिहा टुकनी साज, बाँस ला ले जी कच्चा,
सुनके बँसरी तान, होय खुस लइका बच्चा।
छट्ठी बरही होय, होय जी माटी काठी,
आथे सब मा काम, बाँस के बनथे लाठी।
बाँस म छँउनी छाव जी, बाँसे बल्ली गाड़ के,
सूपा झँउहा ले बना, येला तैंहा फाड़ के।।
13~जितेन्द्र वर्मा “खैरझिटिया”-जयकारी छंद(जनउला):-
जड़काला मा जे मन भाय। गरमी घरी अबड़ रोवाय।
बरसा भर जे फिरे लुकाय। जल्दी बता चीज का आय।।१
आघू मा बइठे रोवाय। नइ खाये जी तभो खवाय।
कान धरे अउ अबड़ घुमाय। काम होय अउ छोड़ भगाय।।१
घर भीतर हे सीटी मार। बइठे धरे भात अउ दार।
कोनो नइ ओला खिसियाय। हेर हेर के सब झन खाय।।३
हावय जेखर दू ठन गोड़। बइठे बबा पालथी मोड़।
गोड़ तिरइयाँ के हे चार। भागे जेहा खारे खार।।४
14~मनीराम साहू “मितान”-कुण्डलियाँ छंद:-
नोनी मारे कोंख के, करथच बाबू जाप।
कतको करले तैं जतन, नइ उतरय जी पाप।
नइ उतरय जी पाप, नरक तैं सोज्झे जाबे।
हो जाबे तैं नास, बहू नइ खोजे पाबे।
बिनती करय ‘मितान’, सफल कर मनखे जोनी।
बाँचय बन रखवार, मरय झन कोनो नोनी।
15~अजय ‘अमृतांशु’-कुकुभ छंद:-
रक्तदान करके संगी हो, ककरो जिनगी ल बचावव,
दान हवय ये सबले बढ़के, बात सबो जघा बतावव।
रक्तदान ईश्वर के पूजा, बात सबो झन जी जानव,
येहू आय भक्ति के रद्दा, जेला तुमन पहिचानव।
पइसा मा नइ मिलय खून जब, बखत परे म चेत आथे,
अधर मा जिनगी लटके रहिथे, तभे बात ल समझ पाथे।
खून नइ बनय लेब म संगी, मोल ल येकर पहिचानव,
मनखे के शरीर मा बनथे, बात ला सिरतोन जानव।
येकर ले आथे कमजोरी, अइसन भरम ल झन पालव,
खून साफ करथे रक्तदान, ये बात मन म बइठालव।
16~मोहन लाल वर्मा-छप्पय छंद:-
सुक्खा परगे फेर, देख तो तरिया नदिया,
कइसन हाहाकार, मचे हे सरी दुनिया।
बिन पानी संसार, फेर गा चलही कइसे,
तड़पत रइही जीव, सबो गा मछरी जइसे।
होही पानी के बिना, सुन्ना ये संसार गा,
जानव एकर मोल ला, पानी जग आधार गा।
17~सुखदेवसिंह अहिलेश्वर-मत्तगयंद सवैया
सावन के महिना बड़ पावन, काँवरिया बन पुन्न कमाबो,
फोंक नदी म नहावत खोरत, मंदिर जाय के फूल चढ़ाबो।
काँवर मा जल बोह के आवत, जावत शंकर के गुन गाबो,
देत असीस सदा शिवशंकर, हाँथ लमावत माँगत आबो।
18~ज्ञानुदास मानिकपुरी-सार छंद:-
धन दौलत अउ माल खजाना, छोड़ एक दिन जाना।
कंचन काया माटी होही, काबर जी इतराना।।
ये दुनिया ला जानौ संगी, दू दिन अपन ठिकाना।
सब संग रहौ मिलजुल संगी, रिस्ता नता निभाना।।
बैर कपट ला दुश्मन जानौ, गीत मया के गाना।
मुट्ठी बाँधे आय जगत मा, हाथ पसारे जाना।।
सुग्घर मनखे तन ला पाके, जिनगी सफल बनाना।
गुरतुर बोल मया के, हिरदे अपन बसाना।।
दया-मया अउ करम-धरम हा, सबले बड़े खजाना।
सत्य प्रेम के पाठ पढ़ौ अउ, सबला हवै पढ़ाना।।
19~दुर्गाशंकर ईजारदार-मत्तगयंद सवैया:-
पाकर के सुन मानुस के तन काबर तैं कति सोचत लाला,
नाम कमा सुन रे मन मूरख काबर काम करे अति काला।
राम जपे नइ तैं हर काबर डार रखे हस रे मुँह ताला,
जावत तोर हिसाब करे यम देखत दौड़त मारत भाला।
20~रश्मि रामेश्वर गुप्ता-कुण्डलिया छंद:-
पानी बड़ अनमोल हे, जतन करव भरपूर।
चिटकन पानी राखिहौ,मन मा घलव जरूर।
मन में घलव जरूर, राखिलौ अमरित पानी।
का के गरब गुमान, अबड़ छोटे जिनगानी।
चिंता सबके एक, बहुत होगे मनमानी।
हरदम रखव सकल, बहे झन फोकट पानी।
21~हेमन्त मानिकपुरी-दोहा छंद
अइलाये तन मा जगे, मनहर प्रीत अनंत।
सूट बूट पहिरे बने, आगे ऋतु बसंत।।
डारा मन उलहोत हे, हरियर हरियर पान।
बुढ़वा बुढ़वा रूख मन,होवत हवे जवान।।
मउहा के खुश्बू धरे , अपने ओली झार।
पगली पुरवइया चले,लड़भड़ लड़भर खार।।
जंगल जंगल सुरमई, जंगल जंगल प्रीत।
आमा मउरे डार मा,कोइली गावय गीत।।
लाली साफा बाँध के, परसा ठाढ़े पार।
कटही सेमरा देख तो,फूले हवय अपार।।
सर सर सर सर उड़त हे,जइसे उड़य गरेर।
रस चुहके बर आय हें, टेसू फूल मछेर।।
आनी बानी फूल खिले,महर महर ममहाय।
जैसे धरती मा सरग , चारो मुड़ा अमाय।।
22~संतोष फरिकार- सरसी छंद
धान लुवे के बाद देख ले,सुन्ना होगे खेत।
ओन्हारी बोये बर कखरो,नइहे एको चेत।
गाय गरू सब छेल्ला घूमय,संसो करे किसान।
हात हूत दिन रात करत मा,लटपट होइस धान।
लाख लाखड़ी चना गहूँ बिन,सुन्ना खेती खार।
अरसी सरसो कायउपजही,सोचय बइठे हार।
ढ़ील्ला हवे गाँव मा एसो, राउत कहाँ लगाय।
मिलके सब किसान हा जम्मो, गरवा अपन चराय।
22~मोहन कुमार निषाद-सार छंद
देवव बेटी ला दुलार जी , बन्द करव ये हत्या ।
जीयन दव अब बेटी ला गा , राखव मनमा सत्या ।
बेटी होही आज तभे जी , बहू अपन बर पाबे ।
बेटा कस जी मान देय ले , जग मा नाम कमाबे ।
करव भेद झन जी दूनो मा , एक बरोबर जानव ।
बेटी लक्ष्मी रूप आय जी , बहू घलो ला मानव ।
छोड़व लालच के रद्धा जी , झन दहेज ला लेहव ।
बन्द होय गा अइसन कुप्रथा , शिक्षा अइसे देहव ।
मारव झन कोनो बेटी ला , जगमा गा तब आही ।
हासत खेलत घर अँगना मा , जिनगी अपन बिताही ।
होवय बंद भ्रूण के हत्या , परन सबे जी ठानव ।
बेटी बिन जिनगी हे सुन्ना , बेटा के सम मानव ।।
23~ बलराम चंद्राकर-लावणी छंद
नान नान नोनी बाबू हम, खेलन बड़ बाँटी भौंरा।
धूर्रा माटी नइ चिनहन जी, जुरियावन चौंरा चौंरा।।
धान मिसावय ब्यारा ब्यारा,दउड़ दउड़ बइठन बेलन।
चइघन खरही पैंरावट मा, उलन उलन अब्बड़ खेलन ।।
खेलन डंडा अउ पचरंगा, पेड़ पेड़ लटकन झूलन।
रेस टीप मा दाँव चुकावन,झटकन कोनो ला छूलन।।
खेल कबड्डी मा छोलावय, कभू कोहनी अउ माड़ी।
सीला बीने बर जावन जी , चघ के हम बइला गाड़ी।।
तॅइर तॅइर तरिया मा संगी, सोर मचावन हम अड़बड़।
पानी मतलावत हे कहिके, होय बिकट कड़बड़ कड़बड़।।
पच जावय सब खेल खेल मा, जब पावन जी तब खावन।
सुरता अब्भो हे ननपन के, जइसे हम लइका हावन। ।
24~जगदीश “हीरा” साहू- सरसी छंद
मनखे अच ता मनखे कस रह, झन उलझा तँय काम।
अपन जनम ला सफल बनाले, लेवत गा प्रभु नाम।।
कहना मान मोर गा भाई, हरी नाम हे सार।
माया के चक्कर मा झन फँस, सबकुछ हे बेकार।।
जिनगी दूभर हो जाही गा, भटकत सुबहों शाम।
जिनगी भर पछताबे तैहा, नइ गाबे प्रभु नाम।।
पाप करे ले नरक भोगबे, खाबे यम के मार।
खौलत पानी मा ओमन जी, तोला दिही उतार।।
तड़पत रहिबे दुख मा भाई, सुरता आही बात।
भटकत रहिबे जनम जनम तँय, आनी बानी खात।।
25~कौशल साहू “फरहदिया”-कुण्डलियाँ छंद
मोची पाँव कटार के, पनही खूब बनाय।
करिया पालिस पोत के, रगड़ रगड़ चमकाय।।
रगड़ रगड़ चमकाय, पाँव के रक्षा करही।
बिन पनही के गोड़, भोंभरा बिक्कट जरही ।।
लेवय सब ले दाम, सकेलय खोंची खोंची ।
पालय घर परिवार, हुनर मा निसदिन मोची।।
26~पोखन जायसवाल-दोहा छंद
लउहा लउहा रेंग के ; जावव हाट बजार ।
किसिम किसिम के चीज मा ;लावव छाँट निमार ।
लेके लान बजार ले ; किसिम किसिम के चीज ।
बारी बखरी बर बिसा ; साग पान के बीज ।
सुन के भाव बजार के ; सबके चेत भुलाय ।
किलो किलो लेवय जिहाँ ; पाव पाव घर आय ।
सुन्ना परत बजार ले ; सबझन दिखय उदास।
देखत असो अकाल ला ; टूटत हे सबके आस ।
27~बोधनराम निषाद- अमृत ध्वनि छंध
पढ़ बेटी तँय मोर ओ,अव्वल बाजी मार।
बेटा ले तँय कम नहीं,जिनगी अपन सुधार।
जिनगी अपन-सुधार बना ले, बनबे रानी।
दाम कमाबे, नाम कमाबे, आनी-बानी।।
दाई -बाबू, भाई- बहिनी, दुनिया ला गढ़।
नवा जमाना,आए हावय, बेटी तँय पढ़।।
28~ राजेश कुमार निषाद- कुकुभ छंद
चलना संगी आज हमन गा,सिरपुर के मेला जाबो।
मन भर घुमबो मेला संगी,होवत संझा घर आबो।।
नदिया के गा तीर भराथे,बड़ सुघ्घर होथे मेला।
कोनो खोले हावय होटल,कोनो गा गुपचुप ठेला।।
खाबो संगी हमन मिठाई,सुघ्घर झुलबो गा झूला।
फेर अइसन दिन कब आही,देबे झन गा तैं भूला।।
मेला होथे माँघ महीना,मनखे मन हा सब आथे।
घूम घाम के लइका मन बर, खई खजाना गा लाथे।।
29~आशा आजाद- दोहा छंद
दाई अपने कोख मा,मोला झन तयँ मार।
सरी जगत ला देखहूँ ,लेके मयँ अवतार।।
भ्रूण नाश ला झन करवँ,एहा अब्बड़ पाप।
जिनगी ला मोरे बचा,नोहय बेटी श्राप।।
तोरे हावव अंश मयँ, नारी के अवतार।
मोला सुग्घर दे जनम,मोर हवयँ गोहार।।
तोर कोख के हवँ कली,झन कर तयँ अपमान।
ये जग मा होवय अबड़,मोरो ऊँचा शान।।
बइठे हाववँ कोख मा,करत हावव गोहार।
मोला नव संसार दे,मोर हवयँ जोहार।
30~नीलम जायसवाल-कुण्डलियाँ छंद:-
वीणापाणी दे मया, कर मोरो उद्धार।
मोला तँय हा ज्ञान दे, अतका कर उपकार।।
अतका कर उपकार, मोर तँय अवगुण हर ले।
दे विद्या के दान, अपन तँय सेवक कर ले।।
ओखर जग मा नाम, बसे तँय जेखर वाणी।
दाई आशा मोर, तहीं हस वीणापाणी।।
31~ज्योति गभेल-दोहा छंद:-
बाती बोलय तेल के, देख सदा ये होय।
तिल-तिल करके हम जलें,अंजोर तभे होय।।
गुरतुर बोलव बोल जी, करलव बढ़िया काम।
दान धरम करके बने, पावव हरि के धाम।।
ज्ञान सुमत के जानिए, बिपती दूर भगाय।
अँगुरी एक टिके नही, मुठा पाँच बन जाय।।
आमा फरगे पेड़ मा, लदगे डारा पान।
हरियर-हरियर फर दिखे, कोयल करथे गान।।
32~पुरुषोत्तम ठेठवार- अमृत ध्वनि छंद
खाये फोकट घूम के, मानुष तन ला पाय।
काम धाम ला छोड़ के, बइठ बइठ के खाय।
बइठ बइठ के, खाय अकारथ, पेट निकारे।
खोर गली मा, तँय छुछवाये, बात बघारे।
काम धाम ले, भागे दुरिहा, नजर बचाये।
किंजर किंजर के, आन कमाई, फोकट खाये।
“छंद के छ” के नवा साधक जौन मन निर्दोष छंद रचना करत हें, इँखर रचना एके जघा इंटरनेट मा पढ़े जा सकथे। 15 अगस्त 2017 ले “छंद खजाना” के नाँव ले एकठन ब्लॉग मा सकेले के उदिम करे गे हावय। छत्तीसगढ़ी भाखा के छंद बद्ध रचना अब गुगल मा www.chhandkhajana.blogspot.in के ठौर मा बड़ असानी ले मिलथे। “छंद के छ” के एकठन अउ सबले खास बात हे इहाँ देवनागरी लिपि के जम्मों 52 अक्षर ला उपयोग करे मा जोर दिए जाथे। बहुते कम समय मा जनकवि “दलित” जी के सपना ला सकार मा “छंद के छ” परिवार बड़भारी सफलता अर्जित करत हवँय। छत्तीसगढ़ी छंद गंगोत्री ले छंदधार फूट परे हे अब एला छंद गंगा बने मा जादा बेरा नइ लागय।
समुद्र मंथन ले अमरित निकले रहीस, ए बात ला हमन पढ़े अउ सुने हन। अमर होय मनखे ला आज ले हम अपन आँखी मा नइ देखे हन। होवत होही अमरित फेर विगियान के ए जुग मा प्रमाण के संग अमरित हा देखे मा नइ आय हे। तुलसी, सूर, कबीर, मीरा, जायसी, सेनापति, रसखान, केशव, घनानंद एमन अमरित नइ पीये रहीन तभो आज अमर हें। सत-साहित ला अमरित जानव अउ इही ला सार मानव। मनखे ला अनमोल जनम मा एमानुस तन मिले हे। बड़ भागमानी हें जेमन ला उपरवाला परमातमा हा कविता लिखे के गुन देहे। आवव अब कुछु अइसन सिखन-लिखन के समाज बर थाती बनय, पढ़इया ला नवा सोच मिलय, हमर लिखे कविता हा जुग-जुग ले अमर रहय,प्रासंगिक रहय। समाज ला नवा दिशा दिखावय। इही “छंद के छ” के सार उद्देश्य हरय।
(साभार:- छंद के छ/ विमर्श के निकष पर छत्तीसगढ़ी)
**************************************
*कन्हैया साहू “अमित”*
शिक्षक~ भाटापारा (छ.ग.)
9753322055/9200252055


text:
छत्तीसगढ़ी भाषा : समस्या अउ संभावना
छत्तीसगढ़ी भाषा के अपन अलग महत्तम हवय जइसे कि हर भाषा के होथे। छत्तीसगढ़ी भाषा में गोठियाय ले हमन ला अड़बड़ आनंद के अनुभव होथे काबर कि ये हर हमर माई भाखा आय। जब ले जनमें हावन ये भाखा हर तब ले हमर कान में घर कर ले हावय। अपन दाई-बबा के अउ महतारी-बाप के गोठ-बात ला हमन यही भाखा में सुने हावन। अपन अंतस के सुख अउ दुख ला हमन यही भाखा में बताथन तभे हमर जीव ला संतोष मिलथे फेर जइसे-जइसे हमन तरक्की करत जावत हावन हमन अपने भाखा ला नंदावत घलाव देखत हावन अउ कतको झन ला एखर प्रचार-प्रसार में लगे घलाव देखत हावन कुल मिलाके अइसे लागथे कि ए भाखा के नवा जनम होवत हावय। हमन अपन लइकन मन ला इंग्लिश मीडियम स्कूल में भेज के अइसे लगथे कि अपने बोली भाखा ले दुरिहा कर डारेन का ? कोनो दूसर बोली-भाखा ला बोले में, सीखे में कोनो बुराई नई हे फेर अपन बोली-भाखा ला बिसराए ले अड़बड़ नुकसान उठाए बर परथे ये बात हर खच्चित आय। अइसे लागथे के हमर छत्तीसगढ़ी भाषा हर संक्रमण काल ले गुजरत हावय। एक डाहर हमर बोली-भाखा के रद्दा में अड़बड़ अकन समस्या हावय तो दूसर डाहर हमर भाखा के विकास ले हमर बर आगू बढे़ के अड़बड़ अकन संभावना घलाव हावय। ए दूनो के बारे में बिचार करना हमन ला बहुॅत जरूरी हावय-
समस्याः-हमर विचारक मन एखर उपर अड़बड़ विचार करथें कि छत्तीसगढ़ी भाषा के मानक रूप का होना चाही ? काबर कि छत्तीसगढ़ी भाषा के रूप हर लगभग हर जिला में अलग-अलग देखे बर मिलथे। ए बात हर जम्मों झन ला भरम में डार देहे हावय जबकि एमा समस्या वाले कोनो बात ही नई हे। ये तो छत्तीसगढ़ी भाषा के विशेषता होना चाही। एखर वर्ण ला लेके घलाव भरमाए मनखे मन कतको शब्द के रूप ला बदल के लिख देथे जइसे ज्ञान ला कोनो मन ग्यान तो कोनो मन गियान लिखथें जबकि अइसे होना नई चाही। हमन ला हिन्दी के जम्मों वर्णमाला में काट-छांट करके आदिकाल से चले आ रहे समृद्ध छत्तीसगढ़ी भाखा ला कुरूप बनाए के प्रयास नई करना चाही। छत्तीसगढ़ी भाषा हर तो आदिकाल से ही समृद्ध भाषा आय तभे तो एला आधार मानके हमर छत्तीसगढ़ राज्य के स्थापना करे गै हावय। दुनिया के अइसे कोन से भाषा हावय जेखर अनुवाद हमन छत्तीसगढ़ी भाषा में नई करे सकन यहू हर अड़बड़ सोंचे के बात हरै। अइसे कोन से भाषा हावय जेमा अउ कोनो दूसर भाषा के एको ठन शब्द नई समाय हे यहू हर हमर बर जबर विचार करे के बात आय।
संभावनाः- छत्तीसगढ़ी राज भाषा आयोग के गठन के मूल उद्देश्य हरै छत्तीसगढ़ी भाषा ला आठवीं अनुसूची में स्थान दिलाना अउ एखर बर छत्तीसगढ़ी राज भाषा आयोग अड़बड़ अकन काम घलाव करत हावय फेर जउन दिन ए काम में हमन ला सफलता मिल जाही ओ दिन हमर छत्तीसगढ़ी भाषा के असली रंग-रूप हर देस अउ दुनिया के मानस पटल में अपन आन बान अउ शान से अंकित होही। हमर छत्तीसगढ़ के संपूर्ण विकास तभे संभव होही। भारतेंदु हरिश्चंद्र के प्रसिद्ध कविता मातृभाषा के प्रति में एक ठन दोहा हावय- निज भाषा उन्नति अहै, सब उन्नति को मूल। बिन निज भाषा-ज्ञान के, मिटत ना हिय को सूल।।
हमर छत्तीसगढ़ी लोक कला, संस्कृति, लोक व्यवहार,राज-काज अउ रोजगार, व्यापार, व्यंजन, खेल, रीति-रिवाज ला तभे पूरा सम्मान मिलही जब हमन अपन भाषा ला ओखर पूरा मान-सम्मान ला देवाबो नई तो अधकचरा ज्ञान के कोनो मेर सम्मान कभू नई होवय। हमर छत्तीसगढ़ के मनखे के मान अउ प्रतिष्ठा सबके लिये जरूरी हावय के हम अपन भाषा ला ओखर पूरा मान सम्मान देवावन नई तो जब तक हमन ए बुता ला नई करबो हमन आन कोनो के ऑखी ले देखबो अउ आन कोनो के कान ले सुनबो हमर माई भाखा के विकास हर सीधा हमर छत्तीसगढ़ के मूल निवासी जनता के आर्थिक, मानसिक अउ शारीरिक विकास ले जुडे़ हावय। हमर छत्तीसगढ़ के सर्वांगीण विकास तभे होही जब हमर माई भाखा ला आठवीं अनुसूची में स्थान मिलही अउ ओखर पूरा मान-सम्मान मिलही। ए सब बात ला देखते हुए हमर छत्तीसगढ़ के अनवरत विकास के संभावना हमर छत्तीसगढ़ी भाषा के विकास ले सीधा जुडे़ हावय यही एक बात हर सोला आना सहीं साबित होथे। अपन भाखा से ही उन्नति संभव हे काबर के यही सकल उन्नति के आधार आय।
जय हिंन्द जय भारत जय छत्तीसगढ़
रश्मि रामेश्वर गुप्ता
बिलासपुर, छत्तीसगढ़


text:
पांच दिन ले राज्य स्थापना दिवस के जबर जलसा
अंजोर.रायपुर। छत्तीसगढ़ राज्य स्थापना दिवस के मउका म होवइया जलसा ल आगू एके दिन मनाये के घोषणा होय के बाद अब सरकार ह फेर 1 नवंबर ले 5 नवंबर तक नया रायपुर म मनाये के फइसला करे हावय। उहीच अफसर अउ मंत्री मन प्रदेश म सुक्खा के हालात ल देखत एक दिन राज्योत्सव मनाये के फइसला करे रिहिसे फेर अचानक चार दिन बाद उही अफसर अउ मंत्री मन बइठका करके पांच दिन मनाये के घोषणा कर डरिस। कारण भले ये कहे जावत हावय के छत्तीसगढ़ म पानी पर्याप्त मात्रा म गिरे हावय अउ फसल तको बने हावय, लेकिन असल बात ये हावय के संगठन के दबाव म फइसना बदले गिसे। प्रधानमंत्री ल राज्योत्सव म बलाके पार्टी अउ कार्यकर्ता मनके भीतर जोश भर के सत्ता म जमे रेहे के उदीम आए। भाजपा सरकार के कहना हावय के नवा छत्तीसगढ़ राज ह भाजपा के देन आए इही पाके अइसन कोनो मउका नइ छोड़ना चाहत हावय जेन म पार्टी अउ नेता के सोर बगरय। मुख्यमंत्री डॉ. रमन सिंह के अध्यक्षता म आयोजित बइठका म राज्योत्सव म प्रधानमंत्री ल तको नेवता पठोय के फइसला करे गिस। ऊंकरे हाथ ले नया रायपुर म पं. दीनदयाल उपाध्याय के प्रतिमा अनावरण अउ जंगल सफारी के लोकार्पण के संग राज्य अलंकरण समारोह कराये जाही अऊ पांच दिन ले जबर सांस्कृतिक कार्यक्रम के आयोजन संस्कृति विभाग कोति ले करे जाही।
प्रस्तुतकर्ता Anjore Chhattisgarh
सदस्यता लें टिप्पणियाँ भेजें (Atom)


text:
सेठ घर के नेवता : कहिनी
रमेसर अपन छोटे बेटी के चइत मा बिहाव बखत अड़बड़ खुस रहिस। जम्मो सगा सोदर,नत्ता गोत्ता, चिन पहिचान,अरपरा परपरा ल नेवता देय रहिस।सबो मन आय घलाव रहिस।सहर के सबले बड़े सेठ ला घलो नेवता दिस। ओकर संग बीस बच्छर पहिली जब नानकुन नवा दुकान धरिस तब ले लेन देन चलत हे। आज ओकर दुकान बीस गुना बाढ़ गे हवय। सुजी से लेके कुलर फ्रिज,कपड़ा लत्ता, बरतन अउ सोन चांदी सबो मिलथे। रमेसर के घर बिहाव के जम्मो जिनिस ओकरे दुकान ले आय रहिस। सेठ ह नेवता के मान राखिस अउ धरम टीका के दिन चार चकिया गाड़ी मा आइस अउ बेटी दमांद ल आसिरबाद दिस।बेटी बर बने बिछिया घलाव लाय रहिस। रमेसर अपन भाग ल बहुत सहुरइस।अपन समधी ,सगा सोदर ल सेठ संग भेंट कराइस। कलेवा, रोटी,भात, तसमइ जौन ओकर घर बने रहिस ,खवाइस बने मान-गउन करिस। जाय के बेरा सेठ के खांद मा एक ठन फूलपैंट कपड़ा ला डार के बिदा करिस।
एक महिना बीते पाछू करजा के पइसा पटाय बर गिस। राम रमउवा करके जतका पइसा लाय रहिस दे दिस अउ बिहाव मा आके मान बढ़ाय बर धन्यवाद करिस।बीस -पच्चीस दिन पाछु मनरेगा काम के पइसा झोंकिस। करजा के चिंता ल कम करेबर फेर सहर मा सेठ दुकान गिस। जय जोहार के पाछू पइसा जमा करेबर दे दिस। सेठ आज रमेसर डहार जादा धियान नइ देवत रहिस।ओकर आगू मा थप्पी के थप्पी नेवता पाती गंजाय रहिस। सेठ हा नांव,पता बतावय अउ मुनीम हा लिखत जाय। जब रमेसर जाय लागिस तब सेठ हा एक ठन नेवता पाती ल रमेसर कोती देवत कहिस- रमेसर..! मोर बेटा के बिहाव हे, ओकर नेवता हे। अउ बरात चलना हे ,जरुर आबे। रमेसर के छाती फूलगे , सहर के सबले बड़े सेठ हा अपन बेटा के बिहाव के नेवता दे हवय। घर जाके अपन गोसाईं ला बताइस। दूसर दिन ओकर गोसाइन तरिया मा सब अरोसिन,परोसिन मन ला बता डरिस।
लगती असाढ़ मा चउत के दिन बरात जाय बर रमेसर दस बजे घर ले बन ठन के निकल गे। सहर के सीतला मंदिर ठउर जा के देखिस ।उहाँ दस बारह ठन चार चकिया गाड़ी नम्बर लिखाय खड़े रहिस।एक झन सेठ असन मनखे हा, गाड़ी के नम्बर अउ बइठइया मन के नांव मिलाके गाड़ी ल भेजत जाय। दू बजत रहय ,कोनो पुछइया नइ रहय। पता चलिस कि दूल्हा के गाड़ी अउ परिवार मन घर तीर ले गाड़ी मा बइठ के चल दिस। तीन बजती लिखइया घलाव आखिरी गाड़ी मा बइठ के चल दिस।अब तो रमेसर के भूख अउ बाढ़गे।तुरते सायकिल धरके होटल गिस अउ एक पलेट चना भजिया खइस।एक घंटा पाछू सहर ले घर जायबर निकल गे।घर जाके गोसाइन ल सबो बात ल बताइस।
दूसर दिन टिकावन देय बर 6 बजे सहर जाय बर निकलिस।एक जोड़ी पायल बिसाइस।सहर के बीच इस्कूल के मइदान मा पंडाल सजे रहय।डीजे धमाधम बाजत रहय।अधिकारी,करमचारी,दुकानदार, पंच सरपंच, नेता मन आय रहिस।मोटर सायकिल अउ चार चकिया के गिनती नइ रहय। एक डहर बड़ेजान गेट बने रहय , ओती ले सब मन आना जाना करत रहय। हिम्मत करके रमेसर गेट कर गिस, ठउँका सेठ मिलगे। भीतरी डहर जायबर इसारा करीस अउ दुसर अवइया मन के सुवागत मा लग गे।रमेसर भीतरी के बिजली सजावट देखके खुस होगे।ये तो नवरात्रि के दुर्गा अउ देवारी के चकबक ला फेल कर दे हवय। फेर कचकच कचकच मनखे मन ल देख के अकबका गे।भीड़ मड़ई मेला ले ओ पार।साढ़े आठ बजत रहय, दूल्हा दुल्हिन के आरो नी हे।ऐती सब झन खड़े खड़े आनी बानी के मेवा मिठई पलेट मा धरके खात हे। जिंकर हाथ मा पलेट नइ हे ,ओ मन एती ओती पलेट खोजत किंजरत हे।
रमेसर टिकान दे के खाहूं कहिके खड़े रहिस।फेर भीड़ हे कि कम होय के नांव नइ लेवय। दूल्हा दुल्हिन मंच मा आइस तहान बड़े बड़े आदमी मनके लइन लगगे। फोटू खिचावत ,बिडियो सुटिंग करावत , हाथ मिलावत नीचे उतरय। सेठ हा दुलपुतरी असन बहू पाय रहय।इस्थिति ल देख के रमेसर के मंच मा जाय के हिम्मत नी होइस।अइसे तइसे करत गियारा बजगे, बेरा के पता नइ चलत रहय।फेर भूख घलो बाढ़त रहय।कोनों खाय पीये के हियाव करइया, पुछइया नइ रहय।साढ़े बारा बजे थोकिन भीड़ कम होइस तब रमेसर गमछा मा मुहुँ तोपे मंच मा चढ़िस अउ छोटे सेठ दूल्हा ल पायल धरा के तुरते नीचे उतर गे।फोटोग्राफर फोटू घलाव नइ खींच पाइस।
अब खाय के बेवस्था करे मा लगिस। धोवाय पलेट तो दिखत नइ रहय।जूठा पलेट मन गंजाम रहय।अबड़ अबड़ निकाले रहय अउ खायबर नी सके रहय।पलेट मा जूठा छोड़ दे रहय।एक ठन जूठा पलेट ल खुदे धोइस अउ कुछु निकालहूं कहिके घुमिस।जब खाय के जिनिस मन कर जाके देखिस तब आधा जगा के जिनिस सिरागे रहय।जेन जगा बाचे रहय उहां अतका भीड़ कि मिले के आस नी रहय।आखिरी डहर एक जगा थोक थोक दार अउ भात दू ठन बर बरतन मा बाँचे रहय। भगवान ल धन्यवाद देत दार भात निकाल के कोन्टा मा बइठ के खाहूं कहिके गिस।फेर भगवान ल कुछु अउ लीला करना रहिस।रमेसर एक काँवरा खाय रहिस कि हावा गरेर सुरु होगे।बिजली झप ले बुतागे।धुर्रा सबो दारभात मा भरगे।खाय के लइक नी बाँचिस।
जनरेटर ल सुरु करीस। दू चार बूँद पानी टपकिस तहान बंद होगे। परोसइया मन तब तक खाना के बरतन ल सकेल डरिस अउ मंच के खाल्हे मा टेबल कुर्सी लगाय लगिन। दूल्हा दुल्हिन ल परिवार,सगा सोदर संग बइठार के पुछ पुछ के मेवा मिठई खवाय अउ पइसा इनाम पावय।रमेसर दुरिहा मा खड़े खड़े पेट ल चपके सबो ल देखत रहय। मन मा गुनय सेठ मन घर के बिहाव अइसने होथे।तीन बजे के पारी मा सब खा पी के घर चल दिन।एती डीजे बंद होगे,पंडाल सुन्ना परगे।दू-चार झन पंडाल वाला मन बाँचिस, समान सकले बर।रमेसर अभी घर तो जा नइ सकय, दू ठन कुर्सी ला तीर के गोड़ लमा के बइठ गे। कब आँखी लटकिस ते पता नी चलिस।कुकुर के झगरा अउ भुँकई मा नींद खुलगे।झुलझुलहा मुंधियार रहिस।घर जाये बर बने बनही कहिके उठिस अउ सायकिल धरके घर चलिस।
गोसाइन उठ गे रहिस। चाय बनाय अउ कुछु खाय के जिनिस निकाले बर कहिके , रमेसर दतोन करेबर चल दिस।चाय पियत गोसाइन ला सबो किस्सा ल सुनइस अउ दूनो झन हाँस डरिस।बड़हर घर के बिहाव नेवता मा गरीब नेवतार मन ल अइसने होत होही।
दस दिन पाछू सेठ के दुकान जाय के मउका मिलिस।सेठ हा रमेसर ला देखते साट कहिस- मोर घर बिहाव मा काबर नइ आय रमेसर?
रमेसर चुप रहिगे। लेन देन आज ले चलत हे फेर सेठ ला ओ दिन के किस्सा ला बताबे नी करिस।
हीरालाल गुरुजी”समय”
छुरा, जिला-गरियाबंद


text:
Just the shortcut,Just the shortcut,Just the shortcut for the mod.
Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut Shortcut


text:
「三鉄ものがたり」第3章 出発進行!
三鉄ものがたりって何?
商店街を元気にする活動しております!
鉄道ファンのサロンを運営しております!
日本有数の長大なレイアウトをいくつもご用意!
Nゲージを思いっきり楽しめます!
いろんなイベントをご用意!
鉄道談義が凄く楽しい!
みんなで遠足も出掛けちゃう!
現在,鉄道神社建立で頑張っています!
写真と映像でつづる「三鉄ものがたり」
-
★ 映 像 編
-
★ 写 真 編Image TitleImage Title鉄道BIG4 南田さん・久野さんを迎えてImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleTHE那珂湊!Image TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage TitleImage Title
Open all Close all
■三鉄ものがたりファンクラブ
「三鉄組」登録フォーム
*三鉄ものがたりからのお知らせをお届けします!
「三鉄組」登録フォーム
*三鉄ものがたりからのお知らせをお届けします!


text:
रायपुर, 17 मई 2018। मुख्यमंत्री डॉ. रमन सिंह ले आज इहां ऊंखर निवास कार्यालय म गौसेवा सद्भावना पदयात्रा म सामिल पदयात्री मन ह मोहम्मद फैज खान के नेतृत्व म सौजन्य मुलाकात करिन अऊ पदयात्रा के संबंध म विस्तृत जानकारी दीन। मुख्यमंत्री ह गौ संरक्षण अऊ संवर्धन बर करे जात ए पदयात्रा बर शुभकामना दीन।
मुख्यमंत्री ले मुलाकात के समय श्री खान ह बताइस कि ये पदयात्रा 24 जून 2017 ले लेह ले चालू होए रहिस अऊ अब तक जम्मू-कश्मीर, हिमांचल प्रदेश, उत्तराखंड, पश्चिम बंगाल, झारखंड संग आठ राज्य मन ले गुजरत छत्तीसगढ़ पहुंचे हे। अब तक 5500 कि.मी. के पदयात्रा पूरा हो गे हे। गौ सेवा पदयात्रा दू चरन म पूरा होही पहिली चरण म लेह ले कन्याकुमारी अऊ दूसर चरन म कन्याकुमारी ले अमृतसर तक पदयात्रा करे जाही। ये पदयात्रा 12 हजार कि.मी. के दूरी तय करही अउ ये दू बछर म पूरा होही।
मुख्यमंत्री ले मोहम्मद फैज खान ह करिस सौजन्य मुलाकात
रायपुर, 17 मई 2018। मुख्यमंत्री डॉ. रमन सिंह ले आज इहां ऊंखर निवास कार्यालय म गौसेवा सद्भावना पदयात्रा म सामिल पदयात्री मन ह मोहम्मद फैज खान के नेतृत्व म सौजन्य मुलाकात करिन अऊ पदयात्रा के संबंध म विस्तृत जानकारी दीन। मुख्यमंत्री ह गौ संरक्षण अऊ संवर्धन बर करे जात ए पदयात्रा बर शुभकामना दीन।


text:
का कहिबे संगी फ़ेर कहेच बर परथे। गियानिक मन कहिथे के जिनगी मा ऊंच-नीच चलत रहिथे। अइसन कोनो परानी नई होही जौन कभु बिपदा म नई परे होही। अमीरी गरीबी अऊ सुख दुख जिनगी मा चलत रहिथे। फ़ेर सरकारी नाप जोख म गरीबी अऊ अमीरी जिनगी भर एकेच रहिथे। ऊंखर पैमाना ह नई बदलय। गरीब मनखे मन बर कईयो योजना चलत हे। जेखर फ़ायदा कोनो ल मिलत हे कोनो ल नई मिलत हे। सरकार ह गरीबी नापे पर डांड़ खीच डरे हे। तौने के हद म अवईया मन ल गरीबी रेखा म आगे कहिथे। तहां उंखर रासन कारड बनथे अउ सरकारी योजना के फ़ायदा ओला मिलथे।
अईसन नईए के मनखे हं जिनगी भर गरीब रहिथे या अमीर रहिथे। गरीबी-अमीरी के पैमाना ऊंखर कमई हे। जेखर मेरन खर्चा करे बर पईसा हे तौन अमीर अऊ जेखर मेरन जिनगी ल चलाए बर पइसा नईए तौन गरीब। गरीब ले अमीर बनना सुख देथे। पैसा ह बाढ़ते तहां चेहरा म अमीरी के रौनक आ जथे। फ़ेर अमीर ले गरीब होना बड़ घातक हो जथे। न जिए सकय न मरे सकय। ओ ह कतको कही दिही के गरीबी आ गे हे त कोनो माने ल तइयार नई होए। मनखे के जिनगी मा कभु अइसने टैम घलो आथे जब माटी ह सोन हो जथे त कभी सोन ह घलो माटी हो जथे।
सियान मन कहाय के पइसा ल त कुकुर नई खाए। फ़ेर मनखे ल जिनगी चलाए बर पईसा जरुरी हो जथे। सरकार के पैमाना ह मनखे के हद ला नापथे। एक बेर जेखर गरीबी रेखा म नाव लिखा त फ़ेर जिनगी भर बर लिखा गे। चाहे वो ह कमा के बिल्डिंग खड़े कर डरे, चाहे खेत खार बिसा डरे। एक झिन चीज बसत वाले मनखे घर गेंव त पक्की घर मा 2 रुपया किलो चांऊर वाला पीला बोरड लिखाए रहाय। एक झिन घर गेंव त ओ ह अपन बियारा म एक बत्ती कनेक्सन लगाए रहाय अऊ ओखर ले घर भर के लट्टू ल बारत रहाय। ट्रेक्टर अऊ फ़टफ़टी घलो घर मा माढे रहाय फ़ेर ओ ह गरीबी रेखा मा आए।
अऊ जौन सही मा गरीब हे तेखर मेरन गरीबी रेखा के परमान पतर नईए। का करही बपरा ह, जांगर तोर कमाही, अऊ खप जही। समय के मार ले राजा हरिश्चंद घलो नइ बांचिस। एक टैम अइसन आईस के बेटा के किरिया करम बर घलो मरघट्टी के खरचा नई रहिस। गरीब होगे बपरा ह। फ़ेर राजा के नाव त राजा हे। ओला कोन गरीब मानही। कहिथे न दंतला ह तरिया म बूड़त हे तौन ला देखईया मन हांसत हे कहात हे अऊ दंतला बेचारा बूड़ गे तहां जीव परान छूट गे।
एक ठिक गोठ ह सुरता आथे। गांव मा एक झिन मनखे फ़ांसी खा गे। काठी-माटी म जम्मो गांव वाला मन सकलाईस। कईस होगे? काबर कर डारिस अइसन अलहन बूता ल। थोड़ दिन पाछु गांव वाला मन आरो पाईन के ओखर मेरन पैइसा कौड़ी के जुगाड़ नई बैईठत रहिस। अऊ अपन सकऊल बूता खोजे त घलो नई मिलय। हलकानी मा जीवने ल सिरा डरिस। सगा अऊ हितवा-मितवा मन कहाए के हमला एको पईत घलो नई बताईस। एको बेर कही देतिस त काहीं कुछु जमाए दे रहितेन। बड़े भाग मानुस तन पावा।
अइसन दुनिया हे। कहिथे न राजा नल बिपदा म परिस, भूंजे मछरी दहरा मा गिरिस। टैम टैम के गोठ हे गौ, मनखे के इही समय परिक्छा के होथे। जब अतेक बड़ राजा के परिक्छा होगे त छोट-मोट मनखे के का मरजाद हे। सरकार ल गरीबी रेखा के घलो पांच साला चुनई बरोबर चुनई कराना चाही। जौन सकऊल होगे तेखर नाव ल काटय अउ जौन ह ओखर गरीबी रेखा के खांचा म बैईठत हे तौन ल जोड़ना चाही। सरकार त सरकारे आए, जौन मन लागही तौन करही। मोर सलाह काए मानही। फ़ेर का कहिबे संगी, कहे बिगर रहे नई सकवं, केहेच ल लागथे।